text:
Vit frelstu minnast tveir ágóðar við Harrans borð: Frelsu og grøðing. Men vit mugu gera mun á likaminum … og hvat er so tað?
23 Tí at eg havi fingið frá Harranum tað, sum eisini eg handaði tykkum, At Harrin Jesus ta somu nátt, í hvørji hann varð svikin, tók breyð:
24 Og tá ið hann hevði veitt tøkkir, breyt hann tað, og segði, Takið, etið: hetta er likam mítt, sum verður brotið fyri tykkum: hetta gerið í endurminning um meg.
25 Eftir hinum sama háttarlagi eisini tók hann bikarið, tá ið hann hevði etið náttverðan, sigandi, Hetta bikar er hitt nýggja testamenti í blóði mínum: hetta gerið tit, so ofta sum tit tað drekka, í endurminning um meg.
26 Tí at so ofta sum tit eta hetta breyð, og drekka hetta bikar, sýna tit deyða Harrans, til hann komi.
27 Hvørsvegna, hvørsumhelst ið skal eta hetta breyð, og drekka hetta bikar Harrans óverdugliga, skal vera sekur í likami og blóði Harrans.
28 Men lat ein mann rannsaka seg sjálvan, og síðan lat hann eta av tí breyðinum, og drekka av tí bikarinum.
29 Tí at hann, sum etur og drekkur óverdigani, etur og drekkur heldøming til sín sjálvs, ei gerandi mun á likami Harrans.
30 Fyri hesa grund eru mangir veikir og sjúkligir tykkara millum, og mangir sova.
31 Tí at um vit vildu dømt okkum sjálvar, skuldu vit ikki verðið dømdir.
32 Men tá ið vit verða dømdir, verða vit tyktaðir av Harranum, at vit skuldu ei verðið fordømdir við heiminum.
( I. Cor. 11:23—32 FKJ )
Sum sjálvasti sjálvur bar okkara syndir í sínum egna likami á træið, fyri at vit, verandi deyðir mótvegis syndum, skuldu liva yvirfyri rættvísi: við hvørs fleingjum tit vórðu grøddir.
( I. Pæt. 2:24 FKJ )
22 Tí at vit vita, at allur skapningurin venast og verkjast í pínu tilsaman inntil nú.
23 Og ikki einans teir, men vit sjálvir eisini, sum hava frumávøkstir Andans, enntá vit sjálvir venast innan í okkum sjálvum, bíðandi eftir ættleiðingini, tað vil siga, endurloysingini av likami okkara.
( Róm. 8:22—23 FKJ )
16 Tá ið kvøldið var komið, førdu tey til hansara mong sum vóru heltikin við djevlum: og hann kastaði út andarnar við orði sínum, og grøddi øll sum vóru sjúk:
17 At tað mátti verða uppfylt, sum varð talað við Esaiasi propheti, sigandi, Sjálvur hann tók veikleikar várar, og bar okkara sjúkdómar.
( Matth. 8:16—17 FKJ )
Ein rætting:
Guð kemur at oyða BÆÐI sál og likam í helviti hjá teimum ófrelstu:
Og óttist ikki teir sum drepa likamið, men eru ikki førir fyri at drepa sálina: men heldur óttist hann sum er førur fyri at oyðileggja bæði sál og likam í helviti.
( Matth. 10:28 FKJ )
Kirkjan boðar máttunum í himinskum plássum:
8 Mær, sum eri minni enn hin minsti av øllum heilagum, er henda náði givin, at eg skuldi prædika millum Heidninganna hinar órannsakiligu ríkdómar Christs;
9 Og at fáa allar menn at sjá, hvat er samfelag loyndardómsins, sum frá byrjan veraldarinnar hevur verið fjaldur í Guði, sum skapti øll ting við Jesusi Christi:
10 Til ta ætlan, at nú, yvirfyri fúrstadømunum og máttunum í himinskum plássum, mátti verða kunnur við kirkjuni hin margfaldi vísdómur Guðs,
( Eph. 3:8—10 FKJ )
(Sitatini eru úr aðru útgávu av FKJ N.T.)


c: text/html

text:
Skrivligur fyrispurningur til Eyðgunn Samuelsen
Politikkur28-11-2017 - 07:39 - Jóanis Albert Nielsen
Skrivligur fyrispurningur til Eyðgunn Samuelsen, landsstýriskvinnu í almannamálum, um røkt og tænastutilboð til røktarkrevjandi borgarar undir 67 ár.
1. Hvussu ber tað til, at heimabúgvandi røktarsjúklingar undir 67 ár bert kunnu sleppa til umlætting í Sandoynni, sjálvt um tøk pláss eru á røktarheimi ella líknandi búplássi í eldrasamstarvsøkinum, har viðkomandi býr?
2. Heldur landsstýriskvinnan, at støðan er virðilig fyri hesar røktarkrevjandi borgarar og teirra avvarandi?
3. Hvat ætlar landsstýriskvinnan at gera fyri at loysa trupulleikan, tað er at tryggja, at umlætting altíð fer fram í nærøkinum hjá borgaranum?
4. Er møguleiki fyri, at ábyrgdin fyri røkt og tænastum til røktarkrevjandi borgarar undir 67 ár eisini kann leggjast út til kommunurnar.
5. Hvussu ætlar landsstýriskvinnan at tryggja, at røktarkrevjandi borgarar undir 67 ár og teirra avvarandi generelt fáa somu tilboð og sømdir sum borgarar yvir 67 ár?
6. Hevur landsstýriskvinnan eitt boð upp á kostnaðin av hesum?
7. Hevur landsstýriskvinnan eitt boð upp á kostnaðin av altíð at kunna bjóða røktarkrevjandi, heimabúgvandi borgarum undir 67 ár umlætting á nærmasta røktarheimi ella í minsta lagi á búplássi í økinum, sum viðkomandi eldrasamstarv umfatar?
Viðmerkingar:
Eftir at kommunurnar tóku yvir eldraøkið og harvið alla tilvísingina (visitasjónina) til búpláss á røktarheimum, eldrasambýlum og líknandi búplássum, eru røktarkrevjandi borgarar undir 67 ár endaðir í ongamannalandi.
Tey avvarandi standa í flestu førum einsamøll við allari ábyrgdini og sjálvari røktini. Bæði kropsliga og sálarliga er talan um eina sera krevjandi og slítandi uppgávu, men einasta stað í landinum, har umlætting kann fara fram, er í Sandoynni.
Dømi eru um, at røktarkrevjandi borgarar undir 67 ár, sum eru búsitandi norðanfjørðs, eru vístir til umlætting í Sandoynni, sjálvt um pláss hevur verið fyri teimum á røktarheimi í teirra egna grannalagi.
Eyðvita er støðan íkomin av, at eldraøkið og harvið øll røktarbúplássini – undantikið tey fáu, sum Almannaverkið hevur til taks í Sandoynni – eru løgd út til kommunurnar at umsita, meðan landið enn varar av røktarkrevjandi borgarum undir 67 ár.
Kanska kundi ábyrgdin fyri røkt og tænastum til hesar borgarar ímóti fíggjarligari kompensasjón eisini verðið løgd út til kommunarnar, av tí at hesar annaðhvørt hvør sær ella í kommunalum samstørvum frammanundan ráða yvir røktarbúplássunum og fakkunnleikanum innan røkt og til dømis demens. Harvið slapst undan at spjaða avmarkaðu fakligu orkuna, sum er á økinum, og tískil hevði tænastan til borgaran verði betri, umframt at tað slapst undan kostnaðarmiklum dupultfunksjónum.
Á Løgtingi 9. november 2017
Ingolf Sólheim Olsen
løgtingsmaður, Tjóðveldi

robotstxt: allowed

filter: keep


text:
Fyrst kom Brexit, so Trump og nógv varð spátt um, at høgranationalistiskar rørslur fóru at vinna fram í Eysturríki, Hollandi, Fraklandi og Týsklandi.
Hetta vísti seg tó ikki at vera galdandi Eysturríki og Hollandi, har Frælsisflokkarnir hjá Norbert Hofer og Geert Wilders stóðu seg illa, og sunnudagin fekk maðurin á miðjuni flest atkvøður í Fraklandi.
Emmanuel Macron hevur ongan flokk og onki politiskt bakland aftanfyri seg í tjóðartinginum. Kappingarneytin, Marine Le Pen hevur einans tvey umboð í tjóðartinginum.
Men eitur forsetin Macron eftir valið tann 7. mai, er tað ikki neyðturviliga ein stórur trupulleiki, tí bæði Republikanararnir og Sosialistarnir vilja vera hansara politiska bakland eftir tjóðartingsvalið sum verður í juni.
Verri verður hjá Marine Le Pen at fáa stuðul - eingin hevur enn peikað á hana, ella sagt seg vilja stuðla henni, tó so, at forsetavalevnið hjá kommunistaflokkinum, Jean Luc Melenchon, enn ikki hevur vilja heitt á sínar veljarar um at atkvøða fyri Macron heldur.
Men eru valini í Eysturíki, Hollandi og nú Fraklandi eitt tekin um, at høgranationalisman ikki fær valdið í Evropa, sum nógv annars óttaðust, eftir at Donald Trump varð valdur til forseta í USA, og bretar valdu at fara úr ES?
Tað tosa vit við Sólvit Nolsø um í hesum Radaranum.
Vit tosa eisini vi Rólant í Skorini og Honnu Jensen um franska valið.
Norðurkorea hevur framt umfatandi venjingar í dag í sambandi við eitt hernaðarhátíðarhald. Eitt nú var endamálið at vísa, hvussu landið hevur í hyggju at skjóta amerikanska flotan niður, um hann kemur ov nær - hoyr eisini samrøðuna við Lau Ølfjord Blaxekjær um spentu støðuna millum USA og Norðurkorea.


text:
Við 28 atkvøðum fyri og ongari ímóti hevur løgtingið samtykt lógaruppskotið um at dagføra Eirargarð 14 og 16.
- Eg fegnist um, at eitt einmælt løgting tók undir við uppskotinum. Við hesi samtykt, er sjøtul settur á eina tilgongd, har bústaðarumstøðurnar í Suðurstreymoy til fólk við ymiskum avbjóðingum um nøkur fá ár gerast meira nútíðarhóskandi, sigur Eyðgunn Samuelsen, landsstýriskvinna á heimasíðuni hjá Almannamálaráðnum.
30 mió. kr. eru settar av til at dagføra Eirargarð 14 og 16 og eru fyrireikingarnar settar í gongd.


text:
Á triðja sinni skipar Filmsfelagið fyri “Filmsdøgum í Felag” í Havnar Bio. Tiltakið, sum er í døgunum 20. til 24. september, er í ár bygt út við barnabio og eldrabio, upplýsir Filmsfelagið.
Fimm kvøld á rað verða nýggir altjóða filmar frumsýndir í høli 1.
Teir eru hin svenski KEMPAN (Jätten, Johannes Nyholm 2016), amerikanski heimildarfilmurin CITY OF GHOSTS (Matthew Heineman 2017), bretski TULIPANFEPUR (Tulip Fever, Justin Chadwick 2017), finski LJÓS Í MYRKRI (Toivon tuolla puolen, Aki Kaurismäki 2017) og hin eysturríkski filmurin STEFAN ZWEIG: FARVÆL EVROPA (Vor der Morgenröte - Stefan Zweig in Amerika, Maria Schrader2016).
Vanligi prísurin at síggja ein film, er 90 krónur. Men verða atgongumerki til allar fimm filmarnar keypt í senn við skivuna í biografinum, so er samlaði prísurin 300 krónur. Havnar Bio letur upp klokkan 14.
Eldrabio
Somu dagar, men fyrr um dagin, verða tríggir eins nýggir filmar sýndir í høli 1 undir heitinum ELDRABIO.
Teir eru hin nýsælandski PATRIARKURIN (Mahana, Lee Tamahori 2016), japanski EFTIR ILLVEÐRIÐ (Umi yori mo mada fukaku, Hirokazu Koreeda 2016) og hin nýggi filmurin hjá danska Erik Clausen, ALDRIG MERE I MORGEN (2017).
Vanligi prísurin at síggja ein film, er 90 krónur. Men verða atgongumerki til allar tríggjar filmarnar keypt í senn við skivuna í biografinum, so er samlaði prísurin 180 krónur. Havnar Bio letur upp klokkan 14.
Barnabio
Barnabio vísur í somu døgum tveir nýggjar filmar í høli 1 og høli 2 í Havnar Bio.
Teir eru Pixar filmurin CARS 3 í 3D (2017) og THE LEGO NINJAGO MOVIE (2017). Til hesar báðar filmar, sum verða sýndir fleiri ferðir, bæði í høli 1 og í høli 2, er atgongumerkjaprísurin 90 krónur til hvørja sýning.
Atgongumerkjasølan er byrjað, upplýsir Filmsfelagið.


text:
Orð og lag: Charles B. Widmeyer
Týtt: Hákun Djurhuus
Upprunaheiti: Come and dine
1. Jesus hevur sett á borð,
komið øll úr suðri, norð,
kom og tak, so ljóðar boðið til hvønn gest,
meir enn manna bjóðast tær,
mat í yvirflóð tú fær,
áh, hvør gott at vera við til slíka fest.
Niðurlag: Jesus kallar, tann, ið hungrar, kom til mín,
far til borðs og et og drekk, tað er til tín.
Hann, sum vín av vatni ger,
enn í dag hin sami er,
og hann bjóðar øllum treingjandi til sín.
2. Har við vatnið hina ferð –
náttin langa liðin er –
Jesus kemur tá til teir, sín lítla flokk:
„Setið garnið út, og tá
skulu nógvan fisk tit fá!“
Har, sum Jesus kemur, verður altíð nokk.
3. Jesus kendi teirra neyð,
og hann gav teim dagligt breyð,
meir enn tað, hann var teim himmalbreyð hartil.
Kom til Gud við tíni trá,
um tú biður, skalt tú fá.
Trúgvin fær til svar: Tær veri, sum tú vil.
4. „Føð mín seyð, so ljóðar tað
til hvønn tænara í dag,
sum meg elskar, og sum frelsuboðið ber;
sum mín Faðir sendi meg,
so vil eg nú senda teg.
Far og sig teim: Komið, alt til reiðar er!“


text:
Í samband við heimsheilsudagin í dag, 7. apríl, varpar WHO (World Health Organization) ljós á stríðið við tunglyndi. Tunglyndi er ein sálarligur trupulleiki, ið rakar alt fleiri fólk. WHO hevur í nýggjari frágreiðing mett, at tunglyndi í 2020 verður millum størstu trupulleikarnir hjá fólki.
Í Føroyum hevur seinastu tíðina ein ávísur politiskur vilji verið til at seta sálarheilsu meira á breddan – m.a. við átakinum “Sunn Sinn” hjá Fólkaheilsuráðnum, umframt arbeiðið við Heildarætlanini um sálarheilsu í Føroyum. Hóast hesi átøk liggur nógv arbeiði fyri framman, tá tað snýr seg um sálarheilsu, og herundir tunglyndi.
Medisinsk viðgerð hevur í nógv ár verið nýtt til tunglyndi. Í Føroyum er sølan av antidepressiva tvífaldað seinastu 10 árini, og serliga nýtslan millum ung fólk er økt í mun til tey grannalond, ið vit vanliga samanbera okkum við. Samstundis hava vit holla granskingargrundaða vitan um, at sálarfrøðilig viðgerð er effektiv til at viðgera lætt til moderat tunglyndi. Hóast hesa vitan er atgongdin til sálarfrøðiliga viðgerð aloftast bæði trupul og dýr fyri tann einstaka, m.a. tí at tunglyndi ikki er umfatað av sáttmálanum millum Føroyskar Sálarfrøðingar og Heilsutrygd. Bíðitíðin til ambulanta sálarfrøðiliga viðgerð á psykiatriska deplinum er long, og onnur almenn tilboð eru avmarkað. Hetta kann føra við sær, at fólk, ið hava tørv á viðgerð, ikki fáa hana. Og hetta, meta vit, er ein stórur trupulleiki – fyri tann einstaka og hansara/hennara avvarðandi, eins og tað kann gerast ein fíggjarliga stór byrða fyri samfelagið. Og hetta skal takast í fullum álvara.
Umframt at geva borgarum skjóta og góða hjálp, tá ið trupulleikarnir órógva gerandisdagin ov nógv, eiga vit í nógv størri mun at hugsa bæði heilsufremjandi og fyribyrgjandi, tá talan er um trivnaðin hjá føroyskum børnum, ungum og vaksnum.
Felagið Føroyskir Sálarfrøðingar


text:
Teir fyrstu fimm mánaðirnar í ár vóru tilsamans 98.900 ferðafólk á rutunetinum hjá Atlantic Airways, og tað eru átta prosent fleiri enn sama tíðarskeið í fjør, tá ið 91.400 ferðafólk flugu við føroyska flogfelagnum.
Tað skrivar Atlantsflog í tíðindaskrivi.
25.000 ferðandi flugu á rutunetinum hjá Atlantic Airways í mai, og tað er seks prosent fleiri ferðafólk, sammett við sama mánað í fjør.
Avbjóðingar hava verið við flogferðsluni í mai orsaka av tekniskum ávum. Hóast umstøðurnar ikki hava verið av teimum bestu, hevur eydnast at flogið rættstundis í 82 prosentum av øllum fráferðum í mai – t.e. seinking styttri enn 15 minuttir. Reglusemið var 96 prosent. Higartil í ár er flogið rættstundis í 86 prosentum av øllum fráferðum. Tað er 4 prosentstig betri enn sama tíðarskeið í 2015.
Í summar ber til at ferðast beinleiðis úr Føroyum til níggju ymisk ferðamál: Keypmannahavn, Billund, Aalborg, Reykjavík, Bergen, Edinburgh, Barcelona, Mallorka og Kreta.


text:
Steypafinalan, sum er í kvøld, er tann dystur, ið hevur togað flest áskoðarar til sín, tá vit tosa um ein dyst millum tvey føroysk lið. Útselt er á Tórsvølli til finaluna, og tað merkir at tað eru 4700 áskoðarar til dystin.
Tað hava áður verið dystir, sum hava verið útseldir á Tórsvølli, umframt at tað hava verið dystir á Ovara vølli, sum hava hálað nógv fólk til sín, men tá hevur verið talan um antin landsdystir, evropeiskar dystir ella serstakar vinardystir millum útlendsk lið og føroysk.
(Dagført: Almenna ákoðaratalið fyri dystin var 4652, og KÍ vann finaluna - vanligi dysturin við longdari spælitíð endaði 1-1, og so vann KÍ brotssparkskappingina)


text:
Orð: Steintór Rasmussen
Lag: Steintór Rasmussen og Ingi Isaksen
Eg havi hol á knænum, á buksunum er bót,
og lærarin kallar meg heimsins størsta rót
Mamma sigur, systkin míni góvu onki stríð
Hon suffar, og hon puffar, eg skilji ikki hví
Eg eri ein av teimum, sum í reyvini er krút
Nógv tey sita inni, men onnur vilja út
Tá vit floyta bátar eg fái mangan skvamp
og skulu vit ein biltúr so tosa tey um damp
Spyrt tú meg hvør eri eg
So vil eg svara tær
At tað er í hesi verð
bara ein av mær
Eg skilji ei tey vaksnu, sum ofta hava gron
Tey keglast um alt møguligt og eru álvarsom
Og biðja okkum tiga og skikka okkum pent
At vera barn er stuttligt, men ikki er tað nemt


text:
Ingi Samuelsen
02.07.2015 - 15:56
Ítróttur > Ítróttur > Skjóting
Tað eydnaðist ikki føroyingunum at gera seg galdandi í skjótikappingini, sum kallast english skeet.
Kappingin koyrdi í gjár og í dag, og Marius F. Joensen, sum vann gull í olympic skeet, gjørdist akkurát ov stuttur til at koma millum teir seks, sum sluppu víðari at avgera heiðursmerkjabýtið.
Marius gjørdist nummar sjey við 117 dúgvum av 125, meðan Sámal Debes gjørdist nummar 22.
Hinir báðir føroysku høglbyrsuskjúttarnir, Finn Ludvig og Alex Johannessen, kappaðust í gjár í liðkappingini í universal trap. Teir endaðu á sjeynda plássi av 16.
Sámal Debes
Alex Johannessen og Finn Ludvig aftanfyri


text:
Føroyski stórmeistarin hevur nú vunnið seg fram á triðja pláss í altjóða talvkappingini Faroes Open í Kollafirði. Í næstsíðsta umfari týsdagin vann Helgi á danska altjóða meistaranum Martin Haubro. Helgi er ósigraður í kappingini; hevur vunnið trý talv og telvað fimm jøvn.
Sandavágsbrøðurnir Rógvi og Høgni Egilstoft Nielsen hava ikki verið so stúttir nú í endaspurtinum. Høgni, sum byrjaði so væl, hevur nú tapt tvey talv á rað. Í næstsíðsta umfari tapti hann fyri danska stórmeistaranum Jens Kristiansen, sum eldri bróðirin tapti ímóti dagin fyri. Rógvi kom kortini afturíaftur í næstsíðsta umfari við góðum sigri á lettiska stórmeistaranum Normunds Miezis. Føroysku OL-telvararnir John Rødgård og Sjúrður Thorsteinsson hava nú strítt seg fram undir liðina á teimum, sum eru javnir á fimta plássi.
Tað stendur nú á jøvnum frammi í oddanum millum Srinath Narayanan úr India og Julio Granda Zuniga úr Peru fyri seinasta leikumfar. Helgi Dam Ziska hevur møguleika at gerast nummar trý, men til tað krevst helst, at hann vinnur á John Rødgård í seinasta umfari.
Teir fremstu tíggju fyri seinasta umfar mikumorgunin eru hesir:
- IM Srinath Narayanan, India 6½ stig
- GM Julio Granda Zuniga, Peru 6½
- GM Helgi Dam Ziska, Føroyar 5½
- GM Jens Kristiansen, Danmark 5½
- GM Miguel Munoz, Spania 5
- GM Allan Stig Rasmussen, Danmark 5
- IM John Rødgård, Føroyar 5
- Sjúrður Thorsteinsson, Føroyar 5
- FM Høgni Egilstoft Nielsen, Føroyar 4½
- FM Rógvi Egilstoft Nielsen, Føroyar 4½ stig


text:
Ingi Samuelsen
02.07.2015 - 15:12
Føroyar fingu bank í seinasta dysti í kurvabóltshøllini, men avrikið varð góðtikið.
Føroyska kurvabóltslandsliðið hevur møtt hørðum avbjóðingum á oyggjaleikunum. Fyri fyrstu ferð vóru Føroyar umboðaðar í kurvabólti, og tað var greitt frammanundan, at luttøkan var fyri at læra og ikki fyri at vinna.
Seinasti dystur var móti Gotlandi, sum lá næstniðjast í bólkinum. Úrslitið gjørdist 77-43 til Gotland, og tað er eitt nógv meira heiðurligt úrslit enn í teimum fyrstu dystunum, tá Føroyar taptu fyrst 99-35 til Isle of Wight, síðan 110-18 móti Guernsey og 71-18 móti Bermuda.
Úrslitið skal síggjast í ljósinum av, at Føroyar ikki hevði sín besta leikara við. Janus Jakobsen keikti sær fótin í næstseinasta dysti, og mátti sita uttanfyri móti.
Hóast føroysku mistøkini á vøllinum vóru nógv, so kundi Janus av síðulinjuni staðfesta, at føroyska spælið var munandi batnað í mun til fyrsta dystin á oyggjaleikunum.
Spælararnir hava jú onga dystarvenjing. Teir hava spælt eitt sindur móti hvørjum øðrum í Føroyum. Onkur fyrrverandi spælari er kallaður inn og onkur einstakur, sum hevur spælt eitt sindur av basket uttanlands.
- Tað góða við oyggjaleikaluttøkuni er, at áhugin er skaptur, og alt bendir á, at tað verða trý lið, sum bjóða seg fram komandi vetur, og so kunnu vit seta eina kapping í verk, sigur Janus Jakobsen.


text:
Rúsdrekkasøla Landins letur upp nýggja sølubúð í Vestmanna hin 18. mai. Talan verður um ein lítlan handil, sum fer at hava avmarkaðar upplatingartíðir hósdag, fríggjadag og leygardag.
Úrvalið í nýggju sølubúðini verður nakað tað sama sum í sølubúðini á Sandi. Tó verða upplatingartíðir og vøruúrval lagað eftir eftirspurninginum.
Frá 1993 til 2015 hevði Rúsdrekkasølan seks sølubúðir. Í mai 2015 læt tann sjeynda upp við Norðskála, og nú ein sølubúð kemur aftrat í Vestmanna, verða tær tilsamans átta.
Sølubúðin í Vestmanna verður í handlinum á Niðara Vegi 81, har ølsøla hevur verið frammanundan.
Menna tænastu
Bæði hvat útboði, tænastu og atgongd viðvíkur leggur Rúsdrekkasølan dent á støðugt at menna seg, so tænastan samsvarar við krøv og ynskir í nútíðarsamfelagnum.
Rúsdrekkasølan varð stovnað í 1992 til tess at bjóða so góða tænastu og dygd sum gjørligt, samstundis sum stovnurin skuldi virka fyri, at rúsdrekkanýtslan varð tálmað.
Stovnurin hevur livað upp til endamálið og ger tað áhaldandi. Bara frá 2008 til 2014 minkaði sølan av reinum alkolholi munandi. Í 2008 vórðu seldir 192.802 litrar av reinum alkoholi. Í 2016 vórðu seldir 181.296 litrar.
"Gongdin er, at føroyingar drekka minni sterkt og meiri veikt. Okkara viðskiftafólk eru tilvitað um dygd og keypa ikki so stórar nøgdir sum fyrr. Nú vit lata eina sølubúð upp aftrat, skapa vit betri atgongd til okkara dygdarvørur og tænastu," sigur Rógvi Andrias Fossádal, stjóri.


text:
Para-badminton - TILTAKIÐ ER FLUTT TIL KL 15-17!!!!
Para-badminton er ein av skjótt vaksandi ítróttargreinunum í londunum rundanum okkum, og við vegleiðing frá einum av fremstu para-badminton venjaranum úr Portugal bjóða vit øllum áhugaðum at koma í Badmintonhøllina at royna seg.
Hetta er fyrstuferð vit royna hetta, og vænta vit at øll eru byrjarar, men er onkur ið hevur roynt seg fyrr er viðkomandi sjálvand eisini meir enn vælkomin.
Para-badminton, er eisini til m.a. fólk í koyristóli, fólk við bein- ella armbreki, fólk ið eru lág á vøkstri, og fólk ið eru tarnaði í rørslu sínari á onkran hátt.
Ikki er neyðugt við tilmelding, men tað hjálpir okkum at skipa fyri vissi fráboðað verður at man ætlar sær at koma.
Tiltakið er ókeypis, og systkin, familja, vinir ella onnur eru vælkomin við.
Vilja tit hava meir at vita, ella ivast í onkrum, so eru tit vælkomin at ringja 217975, ella skriva ein teldupost til isb@isb.fo
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Trygdarkjarni
– Trygg varðveitsla av talgilda samleikanum
Ein talgildur samleiki byggir á trygdartøkni, har hvør borgari fær sín egna privata lykil, sum verður brúktur til at innrita á heimasíður og undirskriva skjøl. Hetta kenna vit frá netbankanum, har privati lykilin higartil hevur ligið í einari fílu á telduni.
Neyðugt verður at verkseta eina próvmiðstøð (Certificate Authority), sum váttar samleikan ella undirskriftina hjá borgarum. Strong trygdarkrøv eru til hesa skipan, og tí verður mælt til at nýta kenda og roynda tøkni, ið helst er grundað á almenna keldukotu (Open Source). Trygdarkjarnin inniheldur eisini aðrar trygdarskipanir, og mælt verður til at mest møguligt verður grundað á standard tøkni og helst almenna keldukotu.
Av tí at trygdarkjarnin er so umráðandi fyri trygdina í skipanini, verða hesi forrit ikki ment frá grundini av í Føroyum. Neyðugt er kortini at hýsa skipanunum í Føroyum og at hava førleikarnar til at reka skipanirnar her.
Les meira um trygdina undir Trygd.


text:
FM hjá SSF: Heiðursmerki og persónlig met til Ragnvald og Kristu
Svimjisambandið skipaði fyri FM í svimjing um vikuskiftið og kappingin var í Havn. Ragnvald og Krista luttóku bæði í kappingini, Ragnvaldur venur í Havnar Svimjifelag og Krista í svimjifelagnum Ægir.
Tað gekk heilt væl, Ragnvaldur vann bronsu í kappingini 100 m bringusvimjing, tá hann kom á mál við tíðini 1.11,83, sum eisini eitt persónligt met hjá honum.
Krista setti eisini persónligt met í 100 m bringusvimjing við tíðini 1.34,26. Hon luttók eisini í øðrum kappingum, men megnaði ikki á hesum sinni at seta persónlig met í kappingunum.
Krista og Ragnvaldur halda fram við venjingini, tí um ein góðan mánað fara tey at luttaka í German Open, sum verður í Berlin, og hetta er liður í fyrireikingunum til Paralympisku leikirnir.
Sum kunnugt hevur Ragnvaldur longu rokkið kravtíðunum í 100 m bringusvimjing, og vit vóna at tað eisini fer at eydnast hjá Kristu, sum hóast sín unga aldur, longu nærkast kravtíðum til kappingar á hægsta støði, tá tað snýr seg um svimjing fyri fólk við tarni.
Vit ynskja teimum tillukku við frálíku úrslitunum til FM í svimjing og góða eydnu framyvir.
Á heimasíðuni http://www.svimjing.com/ ber til at síggja úrslit og myndir frá kappingini.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
- Tíðindi, mentan og ítróttur
Trýstið hevur verið stórt
Tak niður
Ikki færri enn 13 broytingaruppskot vóru tá fiskivinnunýskipanin kom í løgtingið í dag. Fleiri vóru frá Samgonguni sjálvari.
Eitt nú vildi kristin Michelsen hava broytt ásetingina um, at landsstýrismaðurin kann taka 3 prosent av søguligu rættindunum um árið til uppboðsølu ella menningarkvotur.
Hetta varð tó broytt í evstu løtu í broytingaruppskoti frá samgonguni.
Fiskivinnunýskipanaruppskotið er nógv broytt í mun til tað, sum hendan samgongan fór til val uppá og í mun til tað upprunaliga uppskotið.
Trýstið hevur verið stórt, sigur Aksel V. Johannesen, løgmaður
Sí eisini


text:
Føroysk læknalesandi fáa framíhjárætt at taka KBU í Føroyum
Politikkur10-11-2017 - 17:36 - Jóanis Albert Nielsen
Føroyskir og danskir myndugleikar eru samdir um nýggja skipan, sum gevur føroysku læknalesandi í Danmark framíhjárætt at søkja sonevndu KBU-størvini í Føroyum. KBU er stytting fyri Klinisk basisuddannelse og er tað, ið fyrr kallaðist turnus.
Tað hevur verið eitt ynski frá bæði landsstýriskvinnuni, Sirið Stenberg, og føroyska heilsuverkinum um at broyta verandi skipan soleiðis, at teir føroyingar, sum hava lokið kandidatprógv í læknafrøði, fáa framíhjárætt at søkja tey umleið 10 KBU útbúgvingarstørvini, sum eru á Landssjúkrahúsinum árliga. Landssjúkrahúsið tekur inn tvær ferðir árliga, fimm hvørja ferð.
“Hetta er ein týðandi liður í arbeiðinum at fáa fleiri læknar at starvast í føroyska heilsuverkinum. At knýta bond við læknar undir útbúgving økir heilt vist um møguleikan fyri at hesir velja Føroyar aftur seinni á síni starvsleið”, sigur Sirið Stenberg, landsstýriskvinna í heilsu- og innlendismálum í viðmerking.
Sum er eru føroyingar saman við dønum við í lutakasti um KBU plássini í Føroyum. Føroyar er eitt vælumtókt útbúgvingarstað og stórur eftirspurningur er eftir at taka KBU-skeiðið í Føroyum. Tað hevur ta avleiðing, at fleiri føroyingar, sum lesa í Danmark, ikki sleppa til Føroyar í KBU-starv, hóast tey ynsktu tað.
Semja er nú fingin í lag við Videreuddannelses-región Øst og danska Heilsustýrið um nýggja serskipan fyri føroyingar. Tað merkir, at frameftir fer føroyska heilsuverkið at lýsa KBU-størvini leys í Føroyum, sum føroyskir læknar útbúnir í Danmark kunnu søkja. Sum nevnt eru í hesum høpi talan um tilsamans 10 KBU-størv árliga.
Tey størv, ið verða sett í hesari tilgongdini, eru tí ikki partur av vanliga lutakastinum. Hinvegin verða tey KBU-størv, sum ikki verða sett, lutaði út eftir somu mannagongd, sum í dag.
Sum dømi kann nevnast, at um bert tríggir skikkaðir umsøkjarar eru til tey fimm KBU-størvini, sum verða lýst leys, so verða hini bæði útbúgvingarstørv við í vanligu KBU-skipanini, sum føroyingar harvið framvegis eru ein partur av.
Leggjast skal aftrat, at skipanin verður óbroytt fyri tey læknalesandi, sum eru í útbúgving aðrastaðni enn í Danmark.
Miðað verður eftir, at teir fyrstu læknarnir kunnu byrja í nýggju skipanini á heysti 2018.


text:
Sambinding er tiltak, har útlendingar og føroyingar hittast, við tí endamáli at skilja hvønn annan betur. Í kvøld klokkan 19 verður Sambinding á skúlanum á Giljanesi.
Á heimasíðuni hjá Útlendingastovuni stendur, at 1078 fólk, sum koma úr øðrum londum enn Norðanlondum, búgva í Føroyum. Fyri at hjálpa hesum útlendingum at trívast hevur Reyði Krossur skipað fyri tiltøkum kring landið undir heitinum: “Sambinding.” Tiltakið hevur til endamáls at savna føroyingar og útlendingar í sama rúmi.
Í kvøld verður eitt tílíkt tiltak í skúlanum á Giljanesi. Vága kommuna skrivar á heimasíðu síni, at oman fyri 100 uttan úr heimi, búgva í Vágum. Kommunan skrivar eisini, at tiltakið verður skipað við kunning, práti og kaffi.
Borgarstjórin í Vága kommunu, Eyðdis Hartmann Niclasen bjóðar vælkomin, áðrenn Erika Hayifeld hevur fyrilestur um at vera útlendingur í Føroyum. Fyrilesturin snýr seg um avbjóðingarnar, sum eru, tá ið mentanir renna saman.


text:
Sergio Mattarella
Sergio Mattarella (føddur 23. juli 1941 í Palermo í Sicilia, Italia) er ein italskur dómari og politikari (Democratici di Sinistra).
Hin 31. januar, við 665 atkvøðum av 1009[1], varð hann valdur til forseta Italiu, og varð tikin í eið hin 3. februar 2015.
Hann hevur verið ráðharri fleiri ferðir og frá 2011 var hann dómari í grundlógardómstólinum.
Í 1990 varð faðir hansara, Piersanti, ið eisini var politikari, myrður av mafiuni.
Myndir[rætta | rætta wikitekst]
-
Sergio Mattarella, 3. februar 2015, tá ið hann varð svorin í eið.
-
Sergio Mattarella við undangongumanni hansara, Giorgio Napolitano.


text:
Ingi Samuelsen
28.12.2017 - 06:58
Ítróttur > Ítróttur > Huga ítróttur (talv/bridge osv.)
Russarin Vladimir Fedoseev liggur einsamallur á odda, nú kappingin um heimsmeistaraskapin í kviktalvi skal avgerast í Ryadh í Saudiarabia í dag.
Fedoseev er einasti telvarin, sum hevur 8 stig fyri tey 10 talvini, sum higartil eru telvað. Í dag verða tey seinastu fimm talvini telvað áðrenn heimsmeistarin kann kjósast.
Tríggir telvarar hava 7,5 stig. Teir eru indarin Viswanthan Anand, rusarin Peter Svidler og kinverjin Hao Wang. Síðan koma seks telvarar við 7 stigum, teirra millum norðmaðurin Magnus Carlsen, sum eisini á øðrum degi fekk 3,5 stig við at vinna trý, telva eitt javnt og tapa eitt talv.
Tað var indarin Anand, sum vann á Carlsen í gjár, tá Carlsen gjørdi eitt mistak, sum Anand dugdi at gagnnýta. Móti russaaranum Jan Nepomniachtchi gjørdi norðmaðurin eisini eitt mistak, men hesin megnaði ikki at brúka tað til egnan vinning áðrenn hann kom í tíðarneyð.
Magnus Carlsen skal í fyrsta talvinum í dag telva móti Levan Pantsulaia úr Georgia, sum liggur javnur við magnus við 7 stigum fyri 10 talv.
Hin norðmaðurin, Johan-Sebastian Christiansen fekk trý stig í gjár fyri tveir sigrar og tvey jøvn talv. Hann hevur nú 5 stig og liggur sum nummar 82 í kappingini.


text:
DAGFØRING 16.55: Løgreglan á staðnum upplýsir, at illgrunasami luturin nú er sprongdur undir skipaðum umstøðum. Eftir spreinginina vísti tað seg, at talan var um eina væl gjørda bumbueftirgerð
https://twitter.com/gmpolice
Tað er fult umfar í ensku Premier League í dag, og í Manchester skuldi Manchester United taka ímóti Bournemouth, men stutt eftir at áskoðararnir so smátt vóru farnir at sessast, vórðu teir bidnir um at fara av økinum aftur, og ein trygdargeiri upp á 100 metrar kring leikvøll varð sett í verk.
Tað er ikki heilt vist enn, hvat ta er fyri ein lutur, sum er funnin. Sambært fyrrverandi fótbóltsleikaranum Stan Collymore er talan um ein bumbulíknandi lut, sum varð funnin á einum wc, og sum er bundin i eina fartelefon.
Møguliga verður neyðugt við eisini skipaðari spreinging av lutinum.
Servand bumbulið við hundum eru komin á Old Trafford.


text:
Kappingin higartil - menn
Effodeildin: Toppurin er sum væntað
FaroeSoccer ger ikki stórvegis burturúr Effodeildini, tí tað gera so nógv onnur. Heilt stutt kann sigast, at toppurin er sum væntað, meðan stóru vónbrotini eru HB og ÍF – í hvussu so er um man spyr viðhaldsfólk teirra! Sólskinssøgan higartil má sigast at vera nýggja samstarvsfelagið hjá suðuroyingum. Árið kann annars blíva søguligt við tað, at tað kann henda, at bara eitt lið flytur niður, tí bert tað eina av teimum trimum liðunum, sum kunnu flyta upp úr 1. deild, er í topp 3 sum er.
Liðskiparin og áleyparin hjá NSÍ, Klæmint Olsen, bumbar við sama lag, hann sær út til at blíva toppskorari aftur í ár, 5. árið á rað(!), og tað er bara ein spurningur um tíð, nær hann er mest skorandi leikarin í bestu deildini yvirhøvur í Føroyum, og væl tað – og tað verður seinur dagur, at hann verður tikin aftur!
1. deild menn: Soðið tykist tunt
Í ár eru bara trý lið sum kunnu flyta upp: AB, B68 og Giza Hoyvík. Av hesum sær út til, at annar niðurflytarin í fjør, AB, fer at greiða sín setning, meðan B68 enn ikki hevur megnað at bart seg í topp 3, sum krevst fyri at flyta upp. Málið hjá Giza Hoyvík er fyrst og fremst at verða verandi í deildini, so teir ikki skulu spæla 2. deildarfótbólt á nýggja Hoyvíksvølli komandi ár. Teir næstbestu hjá KÍ og NSÍ tykjast góðir í ár, men fær B68 onkran munagóðan styrk í summar (sum man hoyrir slatur um), so er væl hugsandi , at KÍ og NSÍ fara at “krakelera” eitt sindur, tí man veit, at manningarnar á næstbestu liðunum ofta skifta nógv í einum longum kappingarári.
Nýggja samstarvið í suðri hevur ikki hepnast í sama mun fyri teirra næst- og triðbestu, sum fyri Effoliðið, tí hesi bæði liðini (fyrr: FC Suðuroy og Royn) berjast móti niðurflyting. Bæði liðini, sum fluttu upp úr 2. deild í fjør, B36 og ÍF, hava tað tungt í botninum í 1. deild. Hjá fuglfirðingum er heilt galið, og teir kunnu væl metast sum foknir longu (og tað ENN meira, tí Effoliðið eisini liggur til niðurflyting), meðan B36 enn hevur ein rímuligan kjans at bjarga sær.
2. deild menn: Sandoyingar stevna beint uppaftur
B71 flutti niður í 2. deild í fjør, men tað sær ikki út til, at teir ætla sær at steðga leingi har. Í 2. deild verða bara 18 umfør leikað, og sigast má, at nógv skal ganga galið hjá oddaliðnum úr Sandoy, um teir ikki fáa minst annað uppflytingarplássið. Seks umfør eru eftir, og av hesum hevur B71 fimm(!) heimadystir. Hitt uppflytingarplássið stendur milum tær næstbestu hjá EB/Streymi og Skála. Í botninum í 2. deild stríðast niðurflytararnir, næstbesta liðið hjá AB ,og teir triðbestu hjá TB/FCS/Royn fyri tilveruni í deildini og eru í verandi løtu “favorittar” at fara í 3. deild.
U18: kappingin stendur millum Havnina og Runavík
Fýra umfør av teimum 12 eru leikað í FM-bólkinum, og ikki óvæntað eru tað HB, B36 og NSÍ, sum togast um oddasessin, og føroyameistarin fer uttan iva at vera eitt av hesum trimum liðunum. KÍ og AB kunnu saktans gera ein vørr, men tey koma neyvan í topp trý.
Steypakappingarnar
Finalan um Løgmanssteypið verður millum B36 og NSÍ í ár. B36 hevur ikki verið í finaluni síðani 2008, og NSÍ var seinast í finaluni í 2015. Bæði liðini taptu tá finaluna, so hetta eru tvey svong lið, ið møtast í finaluni. Harafturat kann ein steypasigur hava týdning fyri serliga B36, tí so er eitt Europa League pláss longu tryggjað til komandi ár.
Finalan í kappingini um Thomas Dam Intersport steypið hjá U18 verður “sum vanligt” millum NSÍ og HB. Hetta er fjórða árið á rað, at liðini møtast í finaluni, HB vann í 2014 og 2015, men í fjør lukkaðist betri hjá NSÍ.
Báðar finalurnar verða á Tórsvølli 26. august.


text:
Føroysk mikrobiologisk gransking vísir við framkomnum statistiskum og matematiskum hættum samanhangin millum antibiotikunýtslu og resistensmennan hjá colibakterium í Føroyum. Hetta eru úrslit, sum hava altjóða áhuga, nú bakteriuresistensur og multiresistentar bakteriur eru størsta avbjóðing í okkara heilsuverki her í Føroyum og globalt.
Marita Debess Magnussen, medisinskur mikrobiologur og ph.d. lesandi, Hannes Gislason, professari, Shahin Gaini, yvirlækni og ph.d., og Karl G. Kristinsson, professari, hava gjørt kanningina. Colibakteriurnar kunnu tíanverri mennast til multiresistentar ESBL bakteriur og til panresistentar colibakteriur, har stórt sæð eingin antibiotikaviðgerð er. Við hesum kunnu banalar infektiónir sum bløðrubruni blíva lívshóttandi.
Greinin eitur: “Antibacterial Susceptibilities of Escherichia coli from Community-Acquired Urinary Tract Infections in the Faroe Islands, Associations with Antibacterial Sales, and Comparison with Iceland and Denmark.” Hon er almannakunngjørd í tíðarritinum “Microb Drug Resist.” í útgávu 24. mai 2017.
Samandráttur kann lesast her
NSCMID 2017 ráðstevnan www.nscmid2017.com sum er størsta norðurlendska ráðstevnan innanfyri infektiónsmedisin og mikrobiologi setur fokus á trupulleikarnar, tá hon verður hildin í Tórshavn í august-september 2017.
Ph.d.verkætlanin hjá Maritu Debes Magnussen er partvís fíggjað úr Granskingargrunninum. Les meira í Stuðulsyvirlitinum


text:
Í kvøld taka Burhan G og Dynamit stafettina
Summar Festivalurin bjóðar í kvøld útlendskan popp, føroyskt rock ’n’ roll og annað.
Fyrsti Summar Festival dagurin er farin aftur um í øllum góðum. Sera nógv fólk var á festivali í gjárkvøldið, tá ið Twisted Sister var høvuðsnavn, og roknað verður við, at fólk leggjast afturat í kvøld og annaðkvøld.
Í kvøld er poppsangarin Burhan G útlendska høvuðsnavnið. Burhan G hevur havt fleiri stór hitt seinnu árini og skal saman við bólki sínum hava sína fyrstu konsert í Føroyum í kvøld.
Nógv spennandi føroysk nøvn standa eisini á skránni í kvøld. Lena Anderssen fer at hava sína fyrstu framførslu við fullum bólki á stóra palli á Summar Festivalinum, og Dynamit lovar rock ’n’ roll á Vágsbøi í nátt.
Hinir bólkarnir, sum spæla á Summar Festivalinum í kvøld, eru Grandama’s Basement, MC Hár, Uni Debess, Kvonn, Herborg Hansen og Eyðun, Terji & Kim.
Fyrsta framførslan verður kl. 19.00, og festivalurin endar kl. 04 í nátt.


text:
Baltisk videolist í Norðurlandahúsinum/
Í heyst verða Baltalond í brennideplinum í Norðurlandahúsinum, har ein røð av videolistaverkum eftir trý framúrskarandi baltisk listafólk. Deimantas Narkevicius, Katrīna Neiburga og Liina Siib verða at síggja.
23. september – 14. oktober Litava: Deimantas Narkevicius
Deimantas Narkevicius (1964) er útbúgvin innan standmyndir, men hevur fyrst og fremst arbeitt við filmi og video. Høvuðsevnið í list hansara er søga, sum hann granskar úr einum subjektivum og nútímans sjónarhorni. Í síni rannsakan av úrvaldum søguligum hendingum hevur hann funnið eina nýggja fatan av kroppsligum og sinnisligum fyribrigdum, og tilgongdin hevur fingið hann at endurskoða sítt egna pláss í heiminum. Deimantas Narkevicius brýtur við ymiskum nýhugsandi frásøguháttum ta linjurøttu søgugongdina og gevur eitt nýtt boð upp á søguna, har fortíð, nútíð og framtíð eru til staðar.
14. oktober – 4. november Lettland: Katrīna Neiburga
Katrīna Neiburga (1978) skapar vøkur, estetisk sterk videolistaverk, sum eru sum eitt slag av mannfrøðiligari rannsókn í menniskjalívinum. Við sínum serligu evnum at eygleiða, skrásetir hon veruleikan við einum bæði kritiskum og skemtingarsomum eygnabrá. Hon skrásetir sosialar støður, okkara felags og egnu søgur, náttúruna, brúkarasamfelagið, brot úr lívum sum verða livað, politiskar dagskráir, menniskjalig sambond og umskapar tað til lýriskar, tíðarleysar, persónligar - næstan abstraktar myndir.
4. november – 25. november Estland: Liina Siib
Videolistaverkini hjá Liina Siib (1963) snúgva seg ofta á ein ella annan hátt um konvensjónir. Hon er hugtikin av tí ókonventionella, av fólki, sum liva uttan fyri vanligar normar og sosialar strukturar. Prostitusjón, brotsverk, sálarlig líðing. Men samstundis eisini av tí konvensjonella, vanliga og banala. Kynsleiklutir, heimalív, lýsingar. Øll sløg av sosialum konstruksjónum verða viðgjørdar við stórari mistrúgv. Liina Siib nýtir alt frá sálargreining til skemt í síni rørandi miðling av hesum evninum.


text:
Park Geun-hye
Park Geun-Hye (hangul: 박근혜, hanja: 朴槿惠), fødd 2. februar 1952, hevur verið forsteti í Suðurkorea síðan februar 2013. Hon er dóttir Park Chung-hee sum var forseti í Suðurkorea frá 1961 til 1979.
Hon varð liðug við útbúgving sína á deildini fyri elektronikk við Soganga-univeristetið í 1974. Eftir at faðir hennara varð myrdur í 1979, tók hon frástøðu frá politikki og almenna rúminum. Í 1995 gjørdist honn tó ráðgevi hjá Tí stóra Tjóðskaparflokkinum og í 1998 tók hon sæti í tjóðartinginum fyri sama flokkin, men í 2002 fór hon úr flokkinum. Hon var limur í tjóðartinginum 1998-2012 og floksleiðari fyri konservativa flokkin Saenuri 2004-06. Í 2007 tapti hon kampin um at gerast forsetavalevni floksins móti Lee Myung-bak. Á heysti 2012 eydnaðist tað henni at gerast valevni til forsetavalið fyri Saenuri-flokkin, og hon vann valið hin 19. desember við 51,6 % av atkvøðunum.


text:
Eini sekstan fólk komu til skaða undir einum fótbóltsdysti, tá toran sló niður í týska býnum Hoppstätten, sum liggur í vestara parti av landinum. Dómarin varð beinleiðis raktur og tvey onnur komu eisini álvarsliga til skaða tá toran brádliga sló niður. Tað var annars einki sum bendi á, at nakað tílíkt kundi henda, sambært Süddeutsche Zeitung, sum ber søguna. Toran kom av blaúm himni, har vóru hvørki skýggj ella regn, sum kundu givið ábendingar um toru.
Eisini í Fraklandi er ógvusligt toruveður, og fleiri eru komin til skaða í Paris, tá toran sló niður í eina park fyrr í kvøld. Fýra børn komu álvarsliga til skaða og vórðu flutt á sjúkrahús. Børnini høvdu verið til føðingardag, og vóru farin í parkina, tá tað fór at regna. Børnini leitaðu sær skjól undir einum træði, tá toran sló niður beint har.


text:
Tindabak (tindabaksættin)
Notacanthus chemnitzii Bloch, 1788
Stødd: Tindabak verður upp í umleið 120 cm langt.
Dýpi: Tað er á dýpum millum 325 og 2500 metrar.
Litur: Tað er ljóst brúnligt, dimmari í erva. Kápan aftast og kanturin á gronini í erva eru ljóst blálig.
Teinar: R IIX-XII; G XX-XXI + 110- ella fleiri.
Lýsing: Tindabak er langur og mjáur fiskur. Hægst er tað á miðjuni og væl hægri enn breitt. Ryggfjøðurin er eitt rað av píkum, ið stinga upp úr bakinum. Tann fremsti er lægstur og situr yvir búkfjøðurini. Gotfjøðurin er long, um helvtina av fiskinum, og teir fremstu 20 - 21 teinarnir eru beinteinar, hinir eru bleytir. Sterturin er lítil, og hann rennur saman við gotfjøðurina. Uggafjaðrarnar og búkfjaðrarnar eru smáar. Tindabak hevur striku og smáar roðslur. Høvdið er lítið, og gronin er fram yvir kjaftin. Kjafturin er miðalstórur og kemur aftur móti eygunum. Tenninar eru smáar og standa tætt saman. Í ovara kjafti í einum og í niðara kjafti í tveimum røðum. Eyguni eru smá og sita høgt á høvdinum.
Eyðkenni: Fremsti ryggpíkur er uppi yvir búkfjaðrafestinum. Píkar í tali: 11.
Týdningur: Hann hevur ikki vinnuligan týdning.
da: Chemnitz pigål, en: Snubnosed spiny eel, ís: Broddabak, no: Nordlig piggål
Útbreiðsla: Undir Føroyum er hann rættiliga vanligur sunnan fyri Føroyabanka og vestan fyri Suðuroynna. Hann er annars frá Móritania til Íslands og Grønlands. Úr Nýfundlandi til Meksikoflógvan. Hann tykist ikki at vera í tropiskum sjógvi, men báðumegin Suðuramerika, við Nýsæland og Suðurafrika og í Indiahavinum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Tindabaksfiskar Albuliformes
Hópurin hevur 3 ættir, ið hava 8 slektir og 30 sløg:
Undir Føroyum er ein ætt við eini slekt og tveimum sløgum:
Langir fiskar, kroppshæddin er nakað størri enn breiddin. Lítið høvd og lítlan kjaft, ið er inni undir gronini.
Ryggfjøðurin er berir beinteinar. Gotfjøðurin er við hørðum teinum fremst og bleytum aftast. Búkfjaðrarnar eru afturi móti gotinum. Sterturin er elalítil. Nakrir av tindabaksfiskunum hava ljósgøgn.
Botnfiskar á djúpum vatni, ið liva um øll høv.


text:
Wikipedia:Listi av myndum
Endamálið við hesi síðuni er at geva brúkarum eitt yvirlit yvir myndir, sum eru tøkar á Wikipedia nú. Legg eina ávising til eina mynd her, um hon:
- ikki hevur nakra slóð frá eini grein.
- um myndin kann brúkast á øðrum síðum
Bólkar[rætta wikitekst]
Myndir á Wikimedia Commons[rætta wikitekst]
Til ber at finna myndir á Wikimedia Commons, sum kunnu brúkast á Wikipedia á øllum málum. Far inn á Wikimedia og skriva eitt orð í leititeigin ovast til høgru, til dømis kanst tú skriva Faroe Islands ella Tórshavn ella Suðuroy. So kemur tú inn á síðuna við tí heitinum (um ein slík er til). Har eru so fleiri myndir, men tú kanst finna uppaftur fleiri myndir, um tú fer niðast á síðuna har bólkarnir standa. Um tú klikkir á bólkin Category:Tórshavn so koma nógv fleiri myndir fram av Havnini, enn tað eru myndir á síðuni um Tórshavn. Um tú finnur eina mynd á Wikimedia Commons, sum tú vil leggja á eina grein á føroysku Wikipediuni, so kopierar tú bara tittulin (tó ikki File:), so markerar tú har sum myndin skal leggjast inn, tað kann til dømis vera ovast á einari síðu, og so veljur tú ikonina ovast til vinsru sum er av einari mynd, og so setur tú heitið á myndini inn har, soleiðis at har kemur at standa klombrur mynd: og so heitið og so mást tú minnast til at seta lodrætta striku inn | og at skriva thum og so aftur eina lodrætta striku og so kanst tú skriva hvat sæst á myndini. Um tú eigur myndir, sum tú ynskir at leggja á Wikipedia, so er best at leggja tær á Wimimedia Commons, sjálvt um tað ber til at leggja tær beinleiðis á føroysku Wikipedia. Fyrimunurin við at leggja myndirnar á Commons er, at so kunnu myndirnar eisin brúkast á ensku, týsku, donsku og øllum øðrum Wiki'um, uttan at nakar noyðist at upploada myndirnar enn einaferð. Um tú ivast í, hvussu tú leggur myndirnar inn á Wikipedia, so kanst tú hyggja eftir hvussu tað eigur at síggja út við at hygga eftir greinum, har myndir eru. Tað einasta man hevur brúk fyri at vita er hvar ið myndirnar eru, finna røttu myndina, og so má man dugs copy/paste sum er lætt nokk. Tú markerar bara tittulin á myndini, trýstur tastarnir Ctrl og C niður í senn (so hevur tú kopierað), og so fer tú inn á síðuna á føroysku Wikipedia har greinin er, har tú ynskir at leggja myndina. Trýst á "Rætta" og finn fram til tað staðið sum er best hóskandi at leggja myndina og ger sum nevnt omanfyri og trýst á ikonina við myndini. Trýst so á Ctrl og V tastarnir í senn og so kemur heitið á myndini, sum tú júst hevur kopierað frá Wikimedia Commons.


text:
Ynsktu Team Rynkeby Føroyar góða ferð
Ítóttarhúsið við Margáir í Streymnesi var fult hósdagin, tá Team Rynkeby Føroyar steðgaði á har á leiðini til Havnar.
Ferðin hjá súkklarunum byrjaði fyrr um morgunin í Klaksvík fóru tey síðani við Norrønu í gjár. Tey skulu síðani súkkla allan vegin til París. Endamálið við ferðini er at varpa ljós á børn við álvarsligum sjúkum og at savna pening inn til at lætta um hjá hesum børnum og teirra avvarandi.
Heili 46 súkklarar eru við í fylginum á ár. Á móttøkuni við Margáir segði Thordis Dahl Hansen, varaborgarstjóri nøkur orð og handaði súkklarunum eina gávu frá Sunda kommunu.
Myndir frá móttøkuni við Margáir síggjast her:
http://sunda.fo/borgarin/tidindi/index.php/1420-ynsktu-team-rynkeby-foroyar-godha-ferdh#sigProId3b82aeb714


text:
Skrivað hevur Iðunn Tótudóttir
Danska/Føroyska Marie Andreasdóttir hevur fyri „Vice.dk“ skrivað um sínar upplivingar í sambandi við at hon tók lut í vakurleikakappingina „Miss Føroyar 2017“ sum „Miss Gjógv“. Hon greiðir frá at hon var biðin um at luttaka, tí hon hevur ommu frá Gjógv.
Tað hevur gingið sera striltið hjá fyriskiparanum, Turið Elinborgardóttir, at manna kappingina við nóg nógvum luttakarum. Okkurt tóktist at halda føroysku gentunum aftur. Marie hevur sínar tankar um hvat ið tað er.
Yvirskriftin til greinina „„Jeg deltog i „Miss Faroe Islands“, og kæmpede mod en dybt konservativ kultur“ ber boð um eina hugsan um at tær sum luttaka í einari kapping sum hesari, mugu brynja seg, sum stríðskvinnur í einum slagi av uppreistri, móti einari afturhaldsinnaðari mannfólkamentan. Marie Andreasdóttir meinar, at føroyingar ikki góðtaka dyrkan av útsjónd, og eru snævurskygdir, tá ið tað kemur til vakurleikakappingar. Hetta kemst av lítla samfelaginum og sterku traditióninum.
Greinin inniheldur samrøðu við føroyskt/ danska politikaran og sociologin Anniku Smith, fyriskiparan av tiltakinum Turið Elinborgardóttir, ið bleiv nr 2 í „Miss Earth Denmark“ í 2015, „Miss World“ dómaran Rafa Delfin og nakrar av luttakarunum í kappingini. Annars er greinin bygd uppá frásagnir.
At tað er trupult at tora at skilja seg út í einum lítlum siðbundnum samfelag, er afturvendandi temað í greinini. Bæði Turið Elinborgardóttir, Annika Smith og Benita Winther Jensen, sum vann kappingina, eru samdar um at tað er ringt at skilja seg út í Føroyum. Tað verður lagt merki til um onkur gongur ímóti samfelagsnormunum. Fleiri av luttakarunum hava næstan hug at dylja fyri familju og vinum, at tær eru við í kappingini, av ótta fyri at vera fordømdar, t.d. sum „bíligar“. Tað er serliga parturin sum snýr seg um at skula trína á pallin í undirklæðum, sum fer um mørk hjá teimum flestu.
"Vakurleikakappingar seta bara ilt í fólk" og "Tað bera tvætl"
Í greinini verður sagt at henda kappingin var „heimsins fyrsta Miss Faroe Islands kapping“. Hetta er ikki rætt.
Í 1971 var fyrsta „Miss Føroyar“ tiltakið, annars hevur tað eisini verið í 1991 og 1992.
Undanfarnu „Miss Føroyar“ kappingarnar hava stórsæð havt sama úrslit sum kappingin hesuferð. Luttakaratalið var tó í 1991 munandi hægri enn í ár, við 20 luttakarum.
Luttakarinir tykjast eftir yvirskriftinum frá 1992 at døma, at hava drigist við sterka mótstøðu og somu fordómar, sum tær í kappingini í 2017 lýsa.
Ein spurningur um javnstøðu?
Føroyar halta á nógvum økjum aftanfyri tá tað kemur til javnstøðu millum kvinnur og menn. Hetta sæst aftur í talinum av kvinnuligum fyrimyndum, t.d hava vit lágt tal av kvinnum í politikki og lágt tal av kvinnuligum leiðarum.
Er manglandi undirtøka/stuðul fyri vakurleikakappingum kanska eisini ein javnstøðutrupuleiki?
Tað at hava egnar vakurleikakappingar verður í greinini sett fram sum nakað sera umráðandi fyri eitt land; tað kann vera við til at „branda“ eina tjóð og letur upp fyri yrkismøguleikum hjá gentunum, serliga sum modellir.
Greinin lýsur á ongan hátt problematisku punktini av vakurleikakappingum sum fyribrigdi.
Vakurleikakappingar umboða í stóran mun eina mentan, har virðið hjá kvinnuni bert er tongt útsjónd hennara. Hetta hongur illa saman við argumentinum at vakurleikakappingar eru kvinnufrígerandi.
Eitt feministisk rák?
Eitt rák í fjórðabylgjufeminismuni er eitt hugtak sum kallast „reclaiming“. Orð sum „slutshaming“ og „body-positivity“ eru eisini nógv frammi í kjakinum í løtuni.
„Reclaiming“ er ein dyrkan av kúgandi konseptum, t.d vakurleikaidealum, forbrúkarismu og seksualisering, við provokatión og nýhugsan sum endamáli.
Dømi um „reclaiming“ er projektið „Ludermanifestet“ eftir Louise Kjølsen.
- Heldur enn at standa uttanfyri og steina eftir samfelagnum, fara vit inn í systemið og niðurbróta mørkini innanifrá, Sigur Louise í samrøðu við Information.
Eru „Miss Føroyar“ eitt dømi um feministiskt rák í Føroyum?
Í einum broti úr greinini verður sagt soleiðis:
- "Tað er innlýsandi at tú skjótt tykist sjálvupptikin, tá tú meldar teg til eina vakurleikakapping. Men er mann veruliga tað? Um tað er sjálvupptikið at siga við seg sjálva, eg eri góð nokk, so haldi eg als ikki, at har er nakað galið við at vera sjálvupptikin“ sigur Turið Elinborgardóttir. Hon hevur í áravís droymt um, at Føroyar skulu hava sína egnu vakurleikakapping- bæði fyri ungu føroysku kvinnurnar, og fyri Føroyar.
Kroppsidealir og mentanarmunir
Í "Summarmorgun" 24.07.12 var ein samrøða við Turið Elinborgardóttir send. Turið verður í samrøðuni spurd um hvat hon fekk burturúr sínari luttøku í Miss Danmark. Hon svaraði soleiðis:
- Tað var ótrúliga gevandi, eg havi lært ordiliga nógv av tí um nógvar ósikkurheitir eg hevði áðrenn. Tú lærir at bera teg fram, at acceptera hvussu tú sær út, sum eg haldi er nakað sum er ein nokkso stórur trupulleiki millum ungar gentur nú á døgum. Eg haldi heilt avgjørt at tað er ótrúliga gevandi fyri títt sjálvsálit og títt sjálvsvirði.
Í einari kanning av norðurlendskum ungum millum 16-19 frá 2010, liggja ung í Føroyum í toppinum í mun til nøgdsemi við sína útsjónd.
Kanning gjørd av ICSRA
Kann tað hugsast at ung í Føroyum ikki halda vakurleikakappingar vera so spennandi tí at vit hvíla meira í okkara egnu kroppsfatan, og idealisera ikki vakurleika á sama hátt sum aðrastaðni? Hetta er sera ringt at siga, men svarið tykist at verða meiri samansett enn bara at vera „Jantelóg og fordómar“.
Fordøming er ongantíð ok
Genturnar sum bjóðaðu seg fram kendu seg at vera lagdar undir at halda nógv um seg sjálvar, at vera sjálvuptiknar og fjákutar. Av teimum dømunum um reaktiónir á sosialu miðlunum, sum Marie Andreasdóttir greiðir frá, fæst ein fatan av at tað avgjørt krevur sína kvinnu at stilla upp í einum samanheingi sum hesum.
Óðansæð hvønn hugburð mann hevur til vakurleikakappingar, so eigur mann at kunna fyrihalda seg til tær. Eingin eigur at verða fordømdur fyri at luttaka í eini vakurleikakapping, tað er djúpt ørkymlandi um luttakarinir upplivdu hetta.
Er tað kanska ein innara samvitska sum ger greinina so provokerandi, ella eru vit bara troytt av generalisering av føroyska samfelagnum?
Kann tað hugsast at Marie Andreasdóttir yvirdrívir fyri at geva søguni undirhaldsvirði? Hon fyriheldur seg í hvussu er ikki serliga kritiskt til hendan spurningin, heldur skerur hon øll yvir ein kamb og virkar ikki áhuga í at lýsa kompleksitet.
Eg ivist sjálv í, um teir 8 luttakarinir, teirra upplivingar og Miss Føroyar kappingin eru umboð fyri allar Føroyar og føroyskan hugburð sum heild.


text:
Í smb. við oljumessuna í Stavanger á sumri í 2012 lat Vágs kommuna gera ein faldara um Vágs Havn.
Evni: Tíðindi
Móttøka fyri Pál Joensen HM bronsu-vinnara
Fríggjadagin kl. 15 skipar Vágs kommuna fyri móttøka fyri Pál Joensen HM bronsu-vinnara í skúlahøllini í Vágs Skúla.
Fíggjaætlanin 2013 endalig
Fíggjarætlanin hjá Vágs kommunu fyri fíggjarárið 2013 er endaliga samtykt.
Vágs Timburhandil byggir íbúðir í Vági
Í eina tíð hava tey í Vágs Timburhandli arbeitt við at fyrireika byggingina av íbúðum í Vági. Og nú hevur Vágs Timburhandil fingið fyribils byggi- og graviloyvi til 8 íbúðir við Kikslið.
Les meiri


text:
Hjálp:Innritan
Innritan er ikki eitt krav fyri at lesa ella rætta/skriva innihald á Wikipedia, men um tú ert innritað/ur, so fært tú atgongd til fleiri funksjónir enn annars, og tað verður sum heild mælt til at rita inn, um tú ynskir at skriva og gera rættingar.
Innihaldsyvirlit
Skrásetan og innritan[rætta | rætta wikitekst]
Tú ið tú skrásetir teg, so velur tú eitt brúkaranavn, sum kann vera eitt navn ið tú finnur uppá ella títt veruliga navn, og harumframt velur tú eitt loyniorð. Skipanin vil ikki góðtaka tað, um tú roynir at skráseta eitt brúkaranavn, ið onkur annar longu hevur skrásett. Ein brúkarakonta kann bert upprættast einaferð og kann ikki slettast aftur. Næstu ferð ið tú skal rita teg inn her, so skrivar tú bara brúkaranavnið og loyniorðið í teigarnar og trýstir á "Rita inn" og so ert tú innritað/ur.
Rættingar ið tú gert verða goymdar undir tínum brúkaranavni. Um tú ikki ritar inn, so verða tínar rættingar goymdar undir tínari IP-adressu.
Hví rita inn?[rætta | rætta wikitekst]
Innritan er sum nevnt ikki eitt krav fyri at lesa ella rætta innihald á Wikiepida, men tað er hóast tað eitt gott hugskot at rita inn orsakað av hesum møguleikunum:
- Aðrir brúkarar fara at kenna títt brúkaranavn aftur, tá ið tú broytir eina síðu.
- Tú fær tína egnu brúkarasíðu, har ið tú kanst skriva eitt sindur um teg sjálvan, um tú ynskir tað. Tú fært eisini eina kjaksíðu, soleiðis at aðrir brúkarar kunnu seta seg í samband við teg.
- Tú fært møguleika fyri at markera eina rætting sum «smá broyting», harvið vita aðrir brúkarir, at tú ikki hevur gjørt stórar broytingar men kanska bert rætta eina stavivillu.
- Tú fært møguleika fyri at halda eyga við broytingum á greinum, ið tú hevur serligan áhuga fyri við at brúka tín eftirlitslista.
- Um tú velur at upplýsa um tína t-post adressu, tá tú skrásetir teg, so kunnu aðrir brúkarar seta seg í samband við teg gjøgnum teldupost uttan at tey tó fáa upplýst tína teldupost adressu, tvs. bert um tú svarar teimum beinleiðis.
- Tú fært møguleika fyri at flyta síður. (broyta navni á síðuni)
- Tú fært møguleika fyri at velja tínar egnu persónligu innstillingar.
Hvussu riti eg út?[rætta | rætta wikitekst]
Tú anst rita út (logga út) nær sum helst við at klikkja á rita út ovast til høgru á síðuni. Minst til altíð at rita út, um tú ert á einari almennari teldu, sum onnur brúka, t.d. í einum skúla, á einum bókasavni ella líknandi, so onnur ikki finna uppá at misnýta títt brúkaranavn og t.d. gera herverk við tínum brúkaranavni, tí tá er vandi fyri, at títt brúkaranavn verður sperrað.
[rætta | rætta wikitekst]
Ja, tað ber til at broyta títt brúkaranavn. Fyrr vóru tað embætisfólk (byrokratar, ið eru administratorar við víðkaðum heimildum) á teimum ymisku lokalu Wikipediunum. Men í 2014 eru reglarnar broyttar hesum viðvíkjandi. Nú skulu allir brúkarar á Wikipedia hava eitt serstakt navn, ið ongin annar á øðrum Wikipedium brúkar. Orsakað av hesum fara brúkaranavnabroytingar nú fram eitt sentralt stað og ikki á teimum lokalu Wikipediunum. Um tú ynskir at broyta títt brúkaranavn, so skal tú venda tær til hesa síðuna fyri at biðja um eitt nýtt globalt brúkaranavn.


text:
Arbeiðið við vatnleiðingini er nú liðugt. Nú skuldu allir borgarar havt vatn.
- Ongin gjøgnumkoyring eftir Agninum
- Durita Jakobsen byrjað sum skúlastjóri
- Joan nýggjur kommunulækni
- Gleðilig jól
- Stongt millum jól og nýggjár
- Nýggjársbál
- Íbúðarbygging á Toftum í 2018
- Leiga av fimleikarhøllini um jólini
- Tofta skúli søkir eftir lærara
- Jólamennirnir vitja á Toftum
- Einki foreldragjald
- Kunning um kommunalu dagstovnarnar
- Jólakonsertirnar hjá Nes Sóknar Musikskúla
- Jólagávuhugskot
- Nú er vatnið afturkomið
- Jólakonsert í Fríðrikskirkjuni sunnudagin kl. 16.00
- Durita nýggjur stjóri í Tofta skúla
- Skattalistin 2016 og Fíggjarætlanin 2018
- Jólatrøini í Nes kommunu tendrað
- Bygdaráðsfundir 2018
- ELISHA fer at syngja alment fyri fyrstu ferð
- Barnagarðurin søkir námsfrøðing
- Jólatrøini í Nes kommunu
- Tíðindabræv
- Ættarbindið kemur til várs


text:
Bekla, dreiva ella elta. Hikka, lappa, ragga. Skinkla, spela og stinta.
Alt føroysk sagnorð, sum lýsa hvussu ymisliga vit kunnu ganga. Ella spáka.
Heimasíðan hjá Sprotanum hevur javnan hugvekjandi og áhugaverdar greinar um ymiskt, sum hevur við mál og mentan at gera, og beint nú er ein, sum snýr seg um føroysk gonguløg. Hvat er tað at skriva um, kanst tú spyrja.
Tú hoyrir javnan, at fólk fáa ikki rættiliga lýst tað, tey vilja siga á føroyskum, tí tað finnast ikki orð fyri tí. Spurningurin er so, um tað ikki finst í føroyskum orðafeingi, ella um tað bara er í høvdinum á hvørjum einstøkum okkara, at orðini vanta.
Orðabókaarbeiðið hjá Sprotanum er so stórt, umfatandi og týdningarmikið, at tað er ringt at finna orð fyri. Men tey eru har, og tey eru atkomilig fyri einki á netinum í øllum orðabókunum, ið kunnu røkkast við telduni ella einum skjótum sveipi á fartelefonini.
Vit eiga nógv orð á føroyskum. Tað gongur eisini at brúka tey, um vit bara vit vilja tað. Akkurát sum Annfinnur í Skála vil vísa á, við at fortelja okkum, at hann hevur funnið 90 sagnorð, ið lýsa ymisk gonguløg.
Hygg bara her


text:
Størsta einstaka byggiætlan í Føroya søgu er við at gerast eitt av størstu rættarmálum nakrantíð. Samstundis, sum miðnámsskúlin við Marknagil verður bygdur liðugur, er fyrsta av trimum rættarmálum farið í gongd í gerðarættinum í Danmark.
Rætturin skal taka støðu til eitt krav frá TG-Verki, sum vil hava 33,7 milliónir krónur orsakað av seinkingum, 9,9 milliónir krónur orsakað av projektbroytingum, 14 milliónir krónur fyri longda drift av arbeiðsplássi og 800.000 krónur fyri krøv í sambandi við longda bankatrygd. Samlað altso 58,3 milliónir krónur.
Ein partur av trætuni snýr seg um, at TG-Verk vil hava meiri pengar í sambandi við, at arbeiðsfólk mátti bíða, meðan nýggjar útrokningar vórðu gjørdar til trappuveggirnar. Júst hetta kravið vil Landsverk ikki ganga fult á møti, og vísir til avtalugrundarlagið, sum byggir á ABF06 reglugerðina, sum sigur, at arbeiðstakarin hevur skyldu at minka um útreiðslurnar hjá byggiharranum. Steðgar arbeiðið upp, skal arbeiðstakarin tí ikki hava tímalønt fólk gangandi hendur í favn, sigur Landsverk.
Næsta málið er á trappuni hjá gerðarættinum. Tað er eitt krav frá Landsverki mótvegis TG-verki. Hetta mál snýr seg um á leið 40 milliónir. Tá skúlin er liðugur um eitt gott ár, fer Landsverk eisini at gera eitt størri krav galdandi yvirfyri arkitektafyritøkuni BIG.
Lesið meira um málið í Dimmalætting, sum kom í handlarnar fríggjadagin 27. mai


text:
Sverri Egholm
13.06.2015 - 21:43
Ítróttur > Ítróttur > Fótbóltur
Kenslan er góð. Tað sum vit hava arbeitt við til venjing riggaði í dag, her gekk alt upp í eina hægri eind, segði ein sera glaður málskoraði til 2-0, Brandur Olsen tá Portalurin møtti honum eftir dystin.
Hann fegnast um stóra stuðulin frá føroysku áskoðarunum.
Tað hevur ótrúliga nógv at siga tá áskoðarar koma at hyggja. Í dag komu teir at hyggja eftir okkum og ikki stórum stjørnum. Áskoðararnir eru ein stórur partur av sigrinum í dag, segði Brandur Olsen beint eftir dystin.
Føroyar vunnu dystin 2-1. Fyrst við máli frá Halli Hansson til 1-0 og síðani Brandi Olsen til 2-0. Grikkar komu innaftur í dystin og fingu minkað um munin til 2-1, men hóast tað, vóru tað Føroyar sum stóðu eftir sum vinnari í dag.


text:
Orð: Eliza E. Hewitt
Lag: William James Kirkpatrick
Týtt: Zacharias Zachariassen
Upprunaheiti: Come, for all things are ready
1. Komið, alt er til reiðar! Búgvið brúdleypsborð er!
Hesa gjaldsleysu innbjóðing Jesus tær ber.
Hon er skrivað við skarlak úr tí reinsandi flóð,
ið kann sál tína tváa sum hin hvítasta snjó.
Niðurlag: Áh, hvør fylling í Kristi,
áh, hvør gleði og ró!
Er tín synd reyð sum purpur,
hon verður sum snjó!
2. Komið, alt er til reiðar! Tit, sum eru í neyð,
takið frelsunnar bikar, etið livandi breyð!
Komið fátæk og kryplar, komið lamin og blind,
tí hann býður júst tykkum, sum nívast av synd.
3. Kom, tí alt er til reiðar! Far í reint brúðarlín,
í ein snjóhvítan klædning, sum er gjørdur til tín.
Kristi rættvísibúni, Kristi reinleikaskrúð
er í stundini títt, um tú trýrt á hann nú!


text:
Verkstova um nýtslu av Heldini
Síðani 2015 hava Talgildu Føroyar skipað fyri verkstovum um millum annað menning av og knýti í Heldina. Týsdagin 24. oktober fór sjeynda verkstovan av bakkastokki og setti sjóneykuna á nýtslu av Heldini. Undirtøkan til verkstovuna var góð og hópurin myndaði eina breiða umboðan úr bæði privata og almenna geiranum.
Verkstovan varð deild í eina innleiðslu og tríggjar framløgur. Endamálið við verkstovuni var at geva teimum luttakandi eina støðulýsing av gongdini í Talgildu Føroyum umframt at framløgurnar tóku støði úr ávíkavíst teimum ymisku leiklutunum í Heldini, innleiðslu til FOLK og ger av vevtænastum. Andras Eliassen og Bárður Joensen hildu hesar framløgur og møguleika var eisini hjá teimum luttakandi at seta spurningar og kunna seg nærri um fjølbroyttu evnini, ið verkstovan myndaði.
Næsta verkstovan verður 10. apríl 2018 og fer at greiða samskiftið millum Heldina og Tænastuportalin.
Skráin fyri verkstovuna:
13:00 - Vælkomin og støðulýsing - Nicolai M. Balle, Jóanis Erik Køtlum og Rolf Herup Olsen
13:30 - Leiklutir í Heldini - Andras Eliassen
13:50 - FOLK á Heldini - Bárður Joensen
14:40 - Steðgur
15:00 - Ger av vevtænastum - Andras Eliassen
15:45 - Spurningar og prát
16:00 - Liðugt
Til ber at síggja framløgur frá verkstovuni her:
Leiklutir í Heldini - Andras Eliassen
FOLK á Heldini - Bárður Joensen
Ger av vevtænastum - Andras Eliassen
Dømir, sum vórðu ment í C# .Net á verkstovuni:


text:
Steinar Patursson
23.07.2016 - 12:43
Tíðindi > Uttanlands > Annað
18 ára gamli maðurin, sum í gjár fór at skjóta frá hond í München í Týsklandi, var sjúkliga upptikin av hópskottilburðum og hevði eitt ávíst tilknýti til Anders Behring Breivik.
Tað upplýsir týska løgreglan í dag sambært BBC, eftir at hon hevur rannsakað íbúðina hjá álopsmanninum.
Í íbúðini fann løgreglan ymiskt, ið gerningsmaðurin hevði skrivað um skottilburðir, og løgreglan heldur ikki at tað er av tilvild, at skottilburðurin í gjár hendi á fimmársdegnum frá álopunum í Oslo og á Utøya.
Løgreglan kannar nú, um hvørt álopsmaðurin møguliga hevur lokkað fólk til sølumiðstøðina við einum følskum Facebook vanga. Eisini verður arbeitt út frá ástøðinum, at maðurin var illa fyri sálarliga, og at hann møguliga hevur verið í sálarligari viðgerð.
Níggju fólk lótu lív í atsóknini - ella skottilburðinum - í gjár, og 27 hava fingið løstir - summi teirra álvarsamar løstir.


text:
Á portalunum herfyri var yvirskriftin “Nýtt tunnilslið skal bora tunlar til smærru bygdirnar”, og verður landsstýrismaðurin í samferðslumálum siteraður fyri at siga, at peningur verður settur av á fíggjarlógini 2018 til at fíggja útgerð til eitt tunnilslið, sum skal gera tunlar til smærri bygdir. Somuleiðis at ein slík loysn skal verða viðvirkandi til, at tað skal bera til at gera hesar tunlar fyri kostprís. Hetta er eitt uppáhald, sum Føroya Arbeiðsgevarafelag ivast stórliga í. Felagið kundi hugsa sær av vita, hvussu komið verður fram til hesa niðurstøðu. Alt annað líka verður henda loysnin munandi kostnaðarmiklari enn um hesi arbeiðið verða bjóðaði út til vinnuna, sum vanligt er.
Tað er als eingin orsøk hjá Landsstýrinum at ganga á odda fyri at minka um vinnuliga virksemi í landinum. Heldur eigur at verða lagt soleiðis til rættis, at verkætlanir, sum tær nevndar í tíðindastubbanum verða nágreinaðar og gjørdar klárar til útboð, soleiðis at hesi smærri arbeiðir kundu verið boðin út til vinnuna í somu løtu minni ferð aftur er á búskapinum. Soleiðis høvdu vit sum land, í staðin brúkt høvið til at byggja upp førleikar á vinnuliga økinum og samstundis arbeitt konjunkturjavnandi.
Sambært grein á portalunum er talan um verkætlanir, sum væl kundu verið skipaðar í hóskandi smærri verkætlanir soleiðis, at verandi og kanska eisini nýggjar føroyskar fyritøkur kundu bjóða seg fram innan hetta økið. Verður tað gjørt, hevði tað eisini skapt grundarlag fyri, at fleiri føroyskar fyritøkur kundu bjóða seg fram til slíkt bæði í Føroyum, men sanniliga eisini uttanlands.
At seta á stovn eitt tunnilslið og gera íløgur í tunnilsútgerð fyri at gera millum 500 og 1000 m av tunli um árið er eftir Føroya Arbeiðsgevarafelags fatan ikki serliga ambitiøst fyri ikki at siga illa umhugsað. Slík arbeiðir høvdu undir vanligum umstøðum tikið nakrar fáar mánaðir at gjørt. Umframt hetta vildi uppstartur av tunnilsliði og útgerð farið við stórum parti av játtanini á hvørjum árið.
Nær komið hevði verið á mál við hesum smærri tunnilsverkætlanum er ilt at siga, og verður helst yvir so drúgt áramál, at útgerðin má endurnýggjast upp til fleiri ferðir. Soleiðis verður hetta uttan iva ein sera kostnaðarmikil leistur at fáa hesar verkætlanir í lag.
Hetta hevði verið skilaleys nýtsla av almennum pengum og mælir Føroya Arbeiðsgevarafelag staðiliga frá hesum. Uppgávan hjá landsstýrinum er at leggja soleiðis til rættis, at sum mest fæst fyri peningin, sum nýttur verður. Hetta kann bert gerast við at stimbra til vinnuliga menning, soleiðis at tær verkætlanir, sum verða framdar, verða gjørdar við nútímans tøkni og loysnum, landinum, vinnuni og borgarunum at frama.
Tað kann ikki verða meiningin, at vit í 2017 skulu brúka almennar pengar at upp- og útbyggja ein almennan stovn til at taka sær av tí, sum privata vinnan saktans kann og vil taka sær av, og sum uttan iva gerst munandi kostnaðarmiklari.
Landsstýrismaðurin átti heldur at loyst Landsverk frá útinnandi uppgávunum, stovnurin longu hevur í dag, soleiðis at stovnurin heldur fær tikið sær av verkætlanarmenning og uppfylging av teimum verkætlanum landið varðar av.


text:
Játtanin til Kalsoynna skorin 33%
26. november 2015
Í broytingaruppskotinum til fíggjarlógina 2016 hjá landsstýrinum, sæst, at játtanin til vega- og tunnilsgerð í Kalsoynni fer úr 3 mió. kr. niður í 2 mió.kr.
Hóast Javnaðarflokkurin, sum umsitur vegir og tunlar í landsstýrinum fekk triðingin av atkvøðunum í Kalsoynni á Løgtingsvalinum 1. september (18 av 66), verður játtanin skorin við á leið sama lutfalli (33%), við negativum fortekni.
Fái meg illa at trúgva, at broytingin er tilætlað. Talan má vera um ein feil, ella í øllum førum nakað, ið verður broytt í Fíggjarnevndini.
Drúgv søga
Í 1972 varð farið undir at gera veg og seinni tunlar av Húsum norður til Mikladals, og í 1986 varð skotið ígjøgnum til Trøllanes. Í 2005 varð ferjulegan á Syðradali tikin í nýtslu.
Sostatt er nógv gjørt, og tað er gleðiligt. Men hóast drúgva søguna, er arbeiðið í oynni ikki liðugt. Av somu orsøk hevur tað týdning, at Løgtingið játtar neyðuga peningin, so arbeiðið kann fáast frá hondini so skjótt sum tað nú einaferð ber til. Tí eigur játtanin ikki at lækka.
Játtan av bygd í bý
Samstundis sum íløgujáttanin til Kalsoynna lækkar, og avgerð er tikin um at leggja bíligt asfalt á vegirnar, verður nýtt samferðslumálaráð, stovnsett í miðstaðarøkinum fyri 4,5 mió. kr., umframt landsstýrismannalønina.
Nólsoyggin er eisini rakt. Tí avgerð er tikin um, at eingin nýggj Nólsoyarferja verður bygd. Tær góðu 20 mió.kr., sum vóru játtaðar til endamálið í 2015, fara í staðin til keyp av bygningi til skjótt vaksandi miðfyrisitingina í Tinganesi.
Haldi hetta er ein ódámlig gongd.
Bjørn Kalsø
Løgtingsmaður fyri Sambandsflokkin
RN
Aftur


text:
Í Føroyum er kalt og nógvur vindur. Tað er stormur, kavi og heglingur. Men hóast veðrið, so eru tað eitt ótal av ymiskum livandi, sum hevur tillagað seg eftir umstøðunum, soleiðis at vit kunnu vera errin av einum ríkum náttúrulívi.
Stutt síðani var eitt nýtt djóraslag funnið í Føroyum. Talan er um tað heilt sjáldsomu og higartil rættiliga ókendu slanguna, vanliga nevnd "hosuslangan". Slangan ber sama ham, sum vanligar ítróttarhosur og er hon sermerkt fyri sítt lætta og skemtiliga lyndi, hóast onkur teirra sjálvsagt er stuttligari enn aðrar.
Vit úr samtakinum "Frælsismyndir" fingu hendur á tveimum, nú val er, fyri at hoyra, hvat tær ætlaðu at velja og um tær annars høvdu nakrar meiningar um politisku støðuna í Føroyum. Báðar eru tær kallkyn og eita tær Øri og Tvøri. Tær brúka nógv av síni tíð til at sita saman og tosa um alt, sum hendir í Føroyum, men sigast skal at tær ikki altíð eru samdar. Øra dámar væl at arga Tvøra, sum er av tí gamla slagnum og tískil ikki dámar alt ov væl broytingar. Øri er hinvegin ungur og villur. Tvøri heldur hann vera svakan, tí hann millum annað heldur, at Føroyar skulu loysa frá Danmørk og gerast sjálvstøðug tjóð.
Vit hava tikið nakrar samrøður upp, tá Øri argar og lumpar Tvøra, og tá Tvøri skeldar Øra. Samrøður sum fleiri føroyingar óivað hava sæð.
Fólkið í Føroyum stendur fyri stórum valið. Valið hvørs føroyska fólkið ynskir, at politiska vanstýringin skal halda fram ella hvørs føroyingar allir vilja hava ein heilt aðra leið fyri allar føroyingar. Samgongan hevur megnað at máa støðið undan allari skipanini, við í fyrstu siftu at bróta alt álit á politisku skipanini niður og í aðru siftu at kasta alla ábyrgdina burtur, tá kravt var at skipanin skuldi byggjast upp aftur. Tíðin er komin til at lata nýggj fólk stýra, soleiðis at:
- álitið á politisku skipanina verður endurbygt!
- politikkarar fara at taka ábyrgd av øllum landinum, ístaðin fyri at lata eini aðrari tjóð ábyrgdina!
- og soleiðis, at vit fáa politikkarar, ið hava áræði at ganga nýggjar leiðir, øllum Føroya fólki at frama!
Um tú ynskir politikkarar, sum til ber at hava álit á, sum taka ábyrgd, og ið hava áræði og dirvi at royna nýggjar leiðir, so set x við E!


text:
Verkætlanarbólkurin
Ein verkætlanarbólkur fór til verka í apríl 2015, og sum liður í arbeiðinum hevur verkætlanarbólkurin havt verkstovur, samrøður og ráðførslur við viðkomandi áhugapartar – bæði KT-veitarar, stovnar og kommunur og umboð fyri vinnuna. Royndir úr øðrum londum hava verið gagnnyttar, m.a. luttóku serfrøðingar úr Estlandi og altjóða serfrøðingar, sum hava hjálpt smátjóðum við talgildingarstrategium. Estland verður roknað millum fremstu lond í heiminum innan talgilding av almennum tænastum. Eisini hava fólk frá Fróðskaparsetrinum, stovnum, kommunum og vinnuni tikið lut í arbeiðinum.
Í verkætlanarbólkinum hava verið:
Dánjal Pauli Haraldsen, sjálvstøður ráðgevi, verkætlanarleiðari
Ólavur Brimnes, deildarleiðari á TAKS, leiðari fyri undirverkætlanini “Talgildar Tænastur”
Ann Damgaard, sjálvstøður KT-ráðgevi, leiðari fyri undirverkætlanini “Talgildur Samleiki”
Ólavur Ellefsen, stjóri í Tökni og formaður í KT-felagnum, leiðari fyri undirverkætlanini “KT-arkitekturur og grunddáta”
Lilly D. Hanssen, projektleiðari á KT-Landsins, leiðari fyri “KT í tí almenna”
Oyvindur av Skarði, fulltrúi í Vinnumálaráðnum
Jóanna Djurhuus, løgfrøðiligur ráðgevi í Fíggjarmálaráðnum
Johannes Pauli Poulsen, fultrúi í Fíggjarmálaráðnum
Mortan Simonsen, ráðgevi í Fíggjarmálaráðnum
Páll Nolsøe, kunningarráðgevi á Løgmansskrivstovuni
Cecilia í Køk, skrivari í fíggjarmálaráðnum
Í stýrisbólkinum fyri verkætlanini eru: Bjørgfríð Ludvig, aðalstjóri í Vinnumálaráðnum, Bjarni A. Bjarnason, aðalstjóri í Fíggjarmálaráðnum, Marjun Hanusardóttir, løgmansstjóri, Leif Abrahamsen, stjóri á Gjaldstovuni, Nicolai M. Balle, deildarstjóri í KT landsins, Ólavur Ellefsen, formaður í KT-felagnum (umboð fyri Vinnuhúsið), Eyðun Christiansen, stjóri í Kommunufelagnum, og Petur Mittún, deildarleiðari hjá Tórshavnar Kommunu.
Verkætlanarbygnaður:
Umframt verkætlanarbólkin hava hesi hava verið við í arbeiðinum:
Talgildar tænastur: Durita Tausen, Gjaldstovan og Rókur Tummasarson, Tórshavnar kommuna.
Talgildi Samleiki: Petur Mittún, Tórshavnar kommuna, Frankie Jensen, Almannaverkið og Bárður Háskor, ráðgevi.
KT arktitektur og grunddata: Hans Blaasvær, KT-húsið og Yngvi S. Guttesen, Nema.
Myndugleiki og bygnaður: Nicolai M. Balle, KT landsins, Birgir av Steinum, KT landsins, Morten Meyerhoff Nielsen, ráðgevi.
Hesir áhugabólkar, stovnar og fyritøkur hava luttikið í arbeiðinum:
Heilsumálaráðið, Mentamálaráðið, TAKS, Nám, Studni, Vørn, Akstovan, Heilsufrøðiliga Starvsstovan, Landssjúkrahúsið, Klaksvíkar Sjúkrahús, Suðuroyar Sjúkrahús, Apoteksverkið, Almannaverkið, Skrásetingin Føroya, Umhvørvisstovan, Heilsutrygd, Strandfaraskip Landsins, Hagstovan, Tórshavn kommuna, SEV, umboð fyri útjarðaran, KT-vinnan, POSTA, Føroya Tele, Landsfólkayvirlitið, ALS, Trygdargrunninurin, Vinnustovnurin, Fiskimálaráðið, KT-landsins, Gjaldstovan, Runavíkar kommuna, Kommunufelagið, Landsskjalasavnið, Dátueftirlitið, Elektron, Formula, Nema, EGA – E-Governance Academy (Estland), RIA - Estonian Information System Authority, Cybernetica AS (Estland), Digital Styrelsen (Danmark), Statens IT (Danmark), Dr. Jon Thorhallsson - Internal Revenue Advisor (Ísland), Brúkararáðið hjá Landsnet, IRF, Magn, Effo, Trygd, LÍV, Tryggingarfelagið Føroyar, Bank Nordik, Eik, Kringvarp Føroyar, Búnaðarstovan, Sjóvinnustýrið og Fróðskaparsetur Føroya.


text:
Vørur og prísir
Aðalkrav
Innihald: Frágreiðing + myndir (frítt val) í mesta lagi 6 - Møguleiki at laga til og gera lýsingina óvirkna
Verður víst í leitiúrsliti. Pláss: Nýggjasta ovast. Annars skipað soleiðis sum brúkarin velur
Gildistíð: 3 mánaðir
Prísur við MVG: Ókeypis
Serligar sølulýsingar
Innihald: Sama sum í aðalkravinum + upprunaligu myndini
Verður víst í leitiúrsliti. Pláss: Høgri teigur niðast. Vís: forsíðu, síðuna við vøruslagi: (Bara til lýsingina, ið hava okkurt við vøruslagið at gera)
Gildistíð: 4 vikur
Prísur við MVG: 59,-
Forsíðupláss
Innihald: Be
r til at velja ósansæð um talan er um aðalkrav ella um tað er tilskilað
Plá ss: Til leitiúrslit við fyrstu skoðan. (forsíða, síðan við vørusløgum, leitiúrslitasíða)
Gildistíð: 4 vikur
Prísur við mvg: 79,-
Gul sølulýsing við mynd
Innihald: Sama sum í aðalkravinum
Verður víst í leitiúrsliti. Pláss: Sama sum í aðalkravinum. Vís: Gula bakgrund. Stóra yvirskrift. Stóran prís + brelltekst
Gildistíð: 4 vikur
Prísur við MVG: 49,-


text:
Her kanst tú senda tína umsókn til
Byrja yrkisleiðina sum næmingur í Eik! Vit sóknast hvørt ár eftir næmingum til at arbeiða á privatkundadeildum okkara kring landið. Útbúgvingin tekur 2 ár, har tú eisini gongur á peningastovnsskúla í styttri tíðarskeiðum.
Vit meta tað verða eina samfelagsskyldu at taka inn næmingar í bankanum. Tað er alla tíðina brúk fyri nýggjum kreftum í fíggjarheiminum og vit vilja verða við til at tryggja, at føroyski fíggjargeirin hevur nóg nógvar kundaráðgevar í framtíðini. At útbúgva næmingar er eisini við til at tryggja grundvøll og virði bankans framyvir.
Vanliga søkja vit eftir næmingum um várið, og útvaldu næmingarnir byrja tá í bankanum 1. september.
Løn
Tú fært løn í lærutíðini. Mánaðarlønin sær soleiðis út:
• 1. árið 13.336,00 kr.
• 2. árið 14.818,00 kr.
Tá lærutíðin er liðug, fært tú sum bankafólk 22.842,86 kr. um mánaðin sum byrjanarløn. Lønin er ásett sambært sáttmálan millum FAG (Føroya Arbeiðsgevarafelag) og YTF (Yrkisfelag teirra, ið starvast innan tryggingar-, fíggjar-, KT og líknandi fyritøkur) í 1. lønarflokki 3. árið. Sí meira á www.ytf.fo
Lønartalvan er galdandi frá 1. mai 2016.
Vit kunnu bjóða tær eina spennandi útbúgving, har tú sleppur at royna teg bæði fakliga og persónliga.
Sum bankanæmingur fært tú eina góða grundleggjandi útbúgving, ið gevur hópin av møguleikum til at lesa víðari. Næmingatíðin er 2 ár, men tú fert rættuliga tíðliga at fáa uppgávur, har tú ert í beinleiðis sambandi við kundar okkara. Tí er umráðandi, at tær dámar at hava við fólk at gera, og at tú trívist við og hevur evni at seta teg inn í støðuna hjá øðrum.
Mentorskipan
Vit leggja stóran dent á, at tú sum næmingur hevur tað gott og lærir og mennist nógv í Eik. Tí fáa allir næmingar ein sonevndan mentor. Ein mentor er eitt starvsfólk í Eik, sum fylgir tær í lærutíðini og hevur áhuga fyri, hvussu tað gongst hjá tær – bæði fakliga og persónliga. Lærutíðin hevur bæði teori og praksis, ið ganga hond í hond, soleiðis at tú sum næmingur altíð fært samantvinna tað, tú lærir í skúlanum og á deildini.
Útbúgvingin er bygd upp soleiðis:
Teori
Endamálið við teoretiska partinum av lærutíðini er at geva tær eina fakliga vitan, ið er fortreytin fyri at greina og nøkta fíggjarliga tørvin hjá kundanum. Í skúlanum fært tú innlit í ymsar peningastovns- og tryggingarvørur, samfelagsviðurskifti og búskaparviðurskifti hjá privatkundum. Lærutíðin tekur 2 ár. Skúlin er samansettur av 5 kravdum lærugreinum og nøkrum valfríum lærugreinum. Skúlin endar við einari skrivligari uppgávu við munnligari próvtøku.
Praksis
Endamálið við verkliga partinum, t.v.s. lærutíðini á einari deild, er at geva tær eina breiða vitan um tær ymsu verkligu uppgávurnar, sum tú kemur at møta í arbeiðinum.
Hesar uppgávur kunnu t.d. verða:
• Kassaavgreiðsla
• Kundasamskifti – vegleiðing og søla av produktum
• Lánsveitingar, tryggingar og pensjón
Í lærutíðini fært tú innlit í tey øki, ið eru neyðug fyri at geva kundanum eina nøktandi tænastu. Fortreytin fyri at kunna taka støði í tørvi kundans er at møta honum har hann er. Tí leggja vit dent á at búgva næmingarnar til at veita eina professionella tænastu. Tað gera vit m.a. við at lata samsvar vera millum teori og praktiskar uppgávur.
Tilevna tína egnu yrkisleið
Eftir lærutíðina hevur tú møguleika til at útbúgva teg víðari. Eik ynskir, at tú ert væl fyri fakliga, soleiðis at tú kanst taka av teim avbjóðingum og krøvum, sum framtíðin bjóðar. Tí vilja vit tryggja tær møguleikan at menna teg bæði persónliga og fakliga og at opna møguleikar á tíni yrkisleið.
Tá lærutíðin er liðug, vænta vit, at tú sum nýútbúgvin kundaráðgevi fert beinleiðis víðari til útbúgvingina “Akademiuddannelsen i Finansiel Rådgivning” (AFR), ið svarar til 1. part av HD. Hendan útbúgving gevur beinleiðis atgongd til 2. part av HD.
Vit kunnu eisini bjóða tær fleiri aðrar útbúgvingar og skeið, ið nøkta júst tín tørv.
Umsóknin er tann fyrsta myndin, vit fáa av tær. Hon er avgerandi fyri, um tú verður biðin um at koma til samrøðu hjá okkum. Tí er kanska gott hjá tær at vita, hvat vit leggja dent á.
Sig okkum eitt sindur um:
• Hví tú vilt verða næmingur í Eik? Hvussu sært tú tína framtíð í Eik?
• Hvat ert tú best til? Hvat sært tú sum tína styrki?
• Hvat gert tú í frítíðini?
Minst til:
• Tú skalt hava lokið HF, HH, studentsprógv ella líknandi
• Skriva stutt og greitt
• Send okkum próvtøl
• Send okkum møgulig viðmæli frá arbeiðsgevarum
• Send okkum greiðar upplýsingar um hvar vit hitta teg
• Send altíð avrit av skjølum og ikki frumrit


text:
Uppskot til nýggja fiskiveiðiskipan er send til hoyringar, og atfinningarnar hava verið nógvar, og man fær næstan eina fatan av, at hetta er tað lidna lógaruppskotið, sum skal berast í tingið. Vónandi er tað ikki tað, og helst verður eisini nógv broytt, áðrenn tað kemur í tingið. Ein nýggj fiskivinnulóggáva er av so stórum týdningi, at tað setir krøv til politisku flokkarnar at brúka tað til meira enn politiskt leysakast.
Ein av nógv útskeldaðu ásetingunum er anti-trust reglan – reglan um, at eingin nakrantíð má eiga meira enn tólv prosent av samlaðu veiðirættindunum. Tað ljóðar ikki av nógvum, og endar henda áseting í lógini, og vinnan um nøkur ár er komin heilt har niður, er spurningurin, um orka yvirhøvur verður í vinnuni at endurnýggja seg. Í dag eru veikir partar av vinnuni hildnir uppi av nøkrum sterkum í sama felag. Tað er við at geva fjølbroytni í vinnuni og tryggjar eisini reiðaríini móti broytingum, tá ein fiskiskapur brádliga gerst av størri týdningi enn ein annar. Tað er eingin sum sigur, at uppsjóvarfiskur í allar ævir fer at vinna landinum pengar – tá er gott, at hesi reiðarí eisini eru í botnfiskavinnuni.
Samstundis er væl skiljandi, at anti-trust ásetingar eru í lógini, ikki bara av vinnuligum orsøkum, men eisini reint politiskum. Ógvusligu álopini og hóttanirnar seinastu vikurnar er besta grundgevingin fyri, hví okkurt slag av anti-trust má inn í lóggávuna. Vinnulívsmenn kring landið, sum kunnu verða raktir av lógarbroytingunum, hava hótt við bæði at steingja virkir og leggja ella selja skip, um samgongan fær sín vilja. Einki við at koma við einum konstruktivum útspæli, men heldur at senda hóttanir avstað um, at partar av landinum verða revsaðir, um tey fólkavaldu ditta sær at broyta lógarverkið. Tað er væl skiljandi, at fólk kring landið kenna ótta á sær, men hetta vísir eisini, hvat kann henda, tá einstakir aktørar fáa so stórt vald, at teir sita yvir politisku skipanunum.
Uppskotið, sum sent er til hoyringar, treingir uttan iva til ábøtur og broytingar, men tað er eisini tað ein hoyring skal brúkast til. At brúka løtuna til at spæla við vinnupolitisku vøddunum fyri at fáa politiskt vald er samstundis ein grundgeving fyri, at okkurt slag av anti-trust má inn í lógina.


text:
Rættarhjálp Føroya hevur til endamáls at bjóða fría løgfrøðiliga hjálp og ráðgeving til einstaklingar. Rættarhjálpin hevur tagnarskyldu, og allar áheitanir verða viðgjørdar í trúnaði.
Hagtølini vísa, at millum 600-700 fyrispurningar eru á hvørjum ári, tað er í miðal tveir um dagin, so tørvurin á Rættarhjálpini er stórur.
Løgmaður Aksel Johannesen hevur sjálvur starvast á Rættarhjálpini, tá ið hann flutti heim sum nýútbúgving løgfrøðingur, og hann helt røðu á hátíðardegnum fríggjadagin.
- At løgfrøðingar sjálvboðið fyri 20 árum síðan settu Rættarhjálpina á stovn, er eftir mínum tykki eitt tað størsta sosiala átakið í nýggjari tíð, tí við løgfrøðiligu ráðgevingini hava allir borgarar møguleika at leita sær hjálp, uttan at rinda okursprís til ein advokat, segði løgmaður millum annað.
Rættarhjálpin kann eitt nú hjálpa einstaklingum í spurningum um arv, samveru við børnum, starvsfólkaviðurskifti, sosialar veitingar ella hjúnaskilnað.
- Tað eru ikki altíð sólskinssøgurnar, sum seta dagsskránna. Tann góða og positiva søgan hevur stundum torført við at vinna frama. Og tað er spell, tí høvdu tær tað, so hevði nógv størri ljós verið varpað á sjálvbodna arbeiðið í Rættarhjálpini.
- At løgfrøðingar sjálvboðið fyri 20 árum síðan settu Rættarhjálpina á stovn, er eftir mínum tykki eitt tað størsta sosiala átakið í nýggjari tíð, tí við løgfrøðiligu ráðgevingini hava allir borgarar møguleika at leita sær hjálp, uttan at rinda okursprís til ein advokat, segði Aksel Johannesen, løgmaður, tá ið Rættarhjálpin helt 20 ára dagin fríggjadagin.


text:
Lítlan skattalætta – ella brúka skattapengarnar betri?
Við øllum tí, vit bjóða borgarum okkara, krevst nakað av skatti. Men hvussu nógv? …og til hvat? Hvussu kunnu vit leggja greiðar linjur, hvussu raðfest er, heldur enn at lova upp í saman?
Eg loyvi mær at standa á báðum beinum, heldur enn at leypa á vognin at lova skattalætta. Sleppi eg at umboða teg í býráðnum, fari eg at leggja orkuna í at nýta hvørja einastu skattakrónu sum best – eisini til tín tørv.
Vit hava innbjóðandi miðbý og hampiliga góða bussleið. Vit hava góðar ansingarstovnar av ymsum slag og nógvar ymiskar og góðar skúlar. Vit hava ung í arbeiði og ógvuliga ruddiligt umhvørvið. Vit hava tilboð til tey eldru og fleiri góð felags øki.
Um vit “leypa á vognin” at kommunuskatturin skal lækka 1%, so mangla einar 34 milliónir í húsarhaldinum.
Eg haldi tað ikki vera rætt at strika so stóra inntøku í einum høggi. Vit mugu minnast til, at námsfrøðingum eru lovað fyrireikingartíð (fyri góða ½ millión) og vit eiga at hjúkla um borgarar í øllum aldri. Afturat øllum byggingum, er langhylurin eisini á skránni. …og hvussu við musikkskúlanum?
Eg kundi hugsað mær at “húsarhaldið” eisini raðfesti bussleiðina. Lat bæði næmingar og kvøldskúlanæmingar sleppa at nýta bussin til og frá, um tað er úr Kollafirði, úr Kaldbak, úr Kirkjubø ella av Velbastað. Eg haldi borgarin eigur at kunna nýta bussin at fara til arbeiðis, í skúla, til frítíðarítriv, venjingar, svimjihøll, í kirkju og á møti.
Eg kundi hugsa mær, at vit høvdu sjey eins buss-dagar. Kunnu vit byggja upp álítandi busskipan, har fleiri borgarar velja bussin fram um bilin – og lættliga sleppa runt í kommununi, tá eru vit komin langt, bæði við grønari hugsan og vit lættari ferðslu.
Hyggja vit nærri at øllum húsarhaldinum, eiga vit at byggja langhylin og musikkskúlan sum felags útreiðslur. Vit eiga eisini at raðfesta gongubreytirnar og súklubreytir. Men vit mugu eisini hyggja at asfaltinum uttanfyri miðbýin og inni í ymsu býlingunum!
Í komandi valskeiðið, haldi eg, at vit skulu betra um tey frálíku tiltøk kommunan bjóðar og vit skulu viðlíkahalda vøkru kommunu okkara.
Í einum sunnum húsarhaldið, hava øll okkurt at takast við. Tí hugsi eg eisini, at vit eiga at kunna seta meira orku til “Ung í arbeiði”. Loyva vit ungu borgarunum at vinna sær pening, meðan tey halda við líka og fríðkað um í allari kommununi, í býnum og á bygdum, fara tey heilt víst at gerast upp aftur betri við bústaðin og kommununa sum heild.
Lat okkum fremja átøk, ið styrkir okkara identitet og alsk til Tórshavnar kommunu.
Ymsar greinir í samband við kommunuvalið 2016:
Set X við meg
ella lista E
Jákup av Skarði


text:
Bústaðir, Føroya bústaðarfelag, hevur samtykt at byggja 2 íbúðareindir á Toftum við í minsta lagi 16 íbúðum. Umframt leiguíbúðir, metir Bústaðir, at verkætlanin eisini kann innihalda lutaíbúðir.
Íbúðirnar verða bygdar miðskeiðis á Toftum, nakað norðanfyri sambýlið Vesturskin, ella omanfyri Oyrahandilin og bátahylin.
Ætlanin er, at arbeiðið við vegagerð, útgrevstri og planering verður liðugt í mai 2018. Arbeiðið verður boðið út í februar í 2018, og byrjar beinanvegin.
Ætlanin er, at íbúðirnar verða umleið 75 fermetrar til støddar, og møguliga onkur nakað minni. Bústaðir fer at kunnað nærri um íbúðarætlanina tíðliga í komandi ári, tá arbeiðið við fyrireiking og tekning av íbúðunum er liðugt.


text: Hann hevur ikki vant í 4 mánaðir, sum er longsta pausan hjá honum nakrantíð. Følir seg ‘rustnan’, og væntar tí at næstu mánaðirnir verða harðir, nú formurin skal byggjast upp aftur. Hann er nokk so mettur av svimjing, og venjingin hesi næstu 4 árini fer tí at verða nógv meira avslappað, enn tey 4 árini fram til Beijing. Men hann ætlar sær tó til HM í Rom, at svimja m.a. 100 rygg, um hann finna útav at ‘meistra’ greinina. Og annars tykjast málini framyvir at fara at vera ymiskar dreymatíðir, eisini í greinum sum vit ikki kenna hann í, meira enn at yvirganga seg sjálvan aftur. Les SwimNews


text:
Útflutningurin vaks stívliga eina milliard kr. ella 17% teir ellivu mánaðirnar jan. – nov. í 2016, samanborið við sama tíðarskeið í 2015. Útflutningurin av fiskavørum einsamallur vaks hetta tíðarskeiðið 853 mió. kr. ella við 14%.
Tað upplýsir Hagstovan.
Størstu broytingarnar í útflutninginum í fjør var stóri vøksturin í virðinum av laksi við 753 mió. kr., hóast nøgdin av laksi var tann sama ella enntá eitt vet minni.
Útflutningurin av makreli, sild og svartkjafti vaks við 156 mió. kr. ella 12%, meðan nøgdin av hesum fiskavørum vaks 12-túsund tons ella 6%.
Samstundis minkaði útflutningurin av toski, hýsu og upsa við 97 mió. kr. ella 9%, meðan nøgdin av hesum fiskavørum minkaði 395 tons, svarandi til 1%.


text:
Tíðindaskriv frá Unga Tjóðveldinum Týsdagin hin 8.mars var háfagnaðardagur javnrættinda – Altjóða kvinnudagur. At øll menniskju eru jøvn, er aðaltáttur í frælsishugsjón tjóðveldsins. Í samband við Altjóða kvinnudagin skipar Unga Tjóðveldið fyri almennum fundi dagin eftir kvinnudagin, mikudagin 9. mars. Evnið á fundinum er “kvinnur og vald”. Tiltakið er býtt í tveir partar – kunnandi…
Í 2016 hava føroyskar kvinnur havt valrætt í 100 ár , og í seinasta lagi í heyst, fara vit enn einaferð á val. Altjóða kvinnudagin, sunnudagin 8. mars, varpa vit ljós á valrættin og valskipanir. Hvussu hevur valrætturin tænt føroyskum kvinnum, og hvør valskipan tænir kvinnuumboðanini best í dag? Ofta verður sagt, at trupult er…
Í sambandi við 8. mars tiltakið í fjør setti Kvinnufelagið fram trý ynskir, sum skulu viðvirka til at fremja javnstøðu í Føroyum og harvið minka um tann kynsmun, sum framvegis er galdandi. Eitt av hesum ynskjum var at víðka § 8 í javnstøðulógini til eisini at fevna um vinnuligt virksemi hjá tí almenna. Hóast Johan…


text:
Tíðindasavn
HEIMASÍÐAN IKKI DAGFØRD!!!
Av tí at ÍSB arbeiðir við at gera nýggja heimasíðu verður hendan síðan ikki dagførd meira.Tíðindi og annað kunnu síggjast á facebook síðuni hjá ÍSB ...
Tilmelding til FM í Boccia
ÍSB bjóðar til FM í Boccia í Skúlanum við Løgmannabreyt leygardagin 11. mars kl 14. Kappast verður í trimum bólkum, 1. kvinnur við menningartarni, 2. ...
Skemman open - FM í svimjing hjá ÍSB
Nú er tilmeldingin til Skemman open, ið er FM í svimjing hjá ÍSB. Kappingin verður í svimjihøllini í Gundadali mikudagin 15.mars kl 17 Tilmeldingin fer ...
Para-badminton - TILTAKIÐ ER FLUTT TIL KL 15-17!!!!
G.G. TILTAKIÐ ER FLUTT TIL KL 15-17 Saman við Havnar badmintonfelag og Badmintonsambandinum fara vit nú at geva fólki ið bera ...
ÍSB og Motus Sport gjørt stuðulsavtalu
ÍSB hevur í dag gjørt stuðulsavtalu við Motus Sport í Klaksvík Avtalan merkir at Motus Sport stuðlar ÍSB fram til 2018, Motus Sport verður ...
Úrslititni frá væleydnaðu svimjikappingini 30. nov 2016
Svimjikappingin 30. nov 2016 vísti seg at gerast bæði spennandi og góð.Ætlanin var at brúka sjálvvirkandi tíðtakara skipan, men vegna forfall var hetta av ongum ...
Ongin jólaveitsla
Seinastu mongu árini hevur jólaveitslan sum stuðlafelagið hjá ÍSB skipar fyri verið hæddarpunktið í desember mánaði hjá mongum.Tíverri er líkt til at hetta fralíka tiltak ...
Árliga jólasvimjikappingin
Árliga jólasvimjikappingin hjá ÍSB verður í svimjihøllini í Gundadali mikudagin 30.nov kl 17.Øll eru vælkomin at melda til a tilmeldingarskjalinum, ella við at fylla tilmeldingarskjal ...
Væleydnaður Special Olympics ítróttardagur í samband við mentanarvikuna í Runavík
Í gjár 24.10.2016 var stóri Special Olympics ítróttardagurin í hallunum, og á vøllinum í Runavík.Umleið 80 fólk vóru savnaði, og gekk alt uppá stás. ...
Stórt ítróttartiltak í Runavík, 24. okt
Í samband við mentanarvikuna í Runavík verður skipað fyri stórum ítróttartiltaki fyri fólk við menningartarni. Tiltakið verður á ítróttarøkinum í Runavík, og verður møguligt at ...
Krista Mørkøre til Paralympisku leikirnar í Rio 2016
1. september fer Krista Mørkøre við flogfarinum til Rio de Janeiro har hon skal luttaka í Paralympisku leikunum.Leikirnir verða settir 7. september kl 17 ...
FM í frælsum ítrótti fyri fólk ið bera brek.
FM í frælsum ítrótti verður leygardagin 25 juni kl.11.00 á Tórsbreyt. Kappast verður í teinunum 100m, 200m og 400m renning, kvinnur og menn. ...
Venjingin í frælsum ítrótti framskundað til kl 11
Venjingin í frælsum ítrótti ið verður á Tórsbreyt leygardagin 4. juni er framskundað til kl 11. Vónandi verða nógv ítróttarfólk, at síggja, og ikki minst ...
Frælsur ítróttur
Næsta felagsvenjing í frælsum ítrótti er flutt til fríggjadagin 27. mai kl 15-17 Annars verður ein venjing aftur leygardagin 4. juni kl 12-16, og tá ...
Ein frálíkur Special Olympics festivalur hjá Loppunum.
Loppurnar luttóku sum kunnugt á stóra Special Olympics festivalinum í Holstebro í DK sum var í vikuskiftinum. Tað gekkst Loppunum sera væl, og koma ...
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Burma
Burma (burmesiskt: Pyi-daung-zu Myan-ma Naing-ngan-daw), eisini nevnt Myanmar, er eitt land í Suðurasia við umleið 55 milliónum íbúgvum. Burma hevur mark við 5 lond: Í vesturi hevur Burma mark við Bangladesj og India, í norðri við Kina, í eystri við Laos og Teiland. Burma er sera fátækt land, sjálvt um tað hevur náttúruríkidømi, so er tað eftirland á næstan øllum økjum. Heilsuskipanin í Burma er tann ringasta í heiminum, WHO setti Burma sum nummar 190 á einum lista yvir lond bólkað eftir hvussu góða heilsuskipan tey høvdu. ST hevur boðað frá barnaarbeiði, sølu av menniskjum og manglandi tælufrælsi. Umheimurin veit lítið um Burma, sum hevur staðið í skugganum av máttmiklu grannalondum sínum Fólkalýðveldi Kina, India og Teilandi. Høvuðsstaður er Naypyidaw og høvuðsmálið er burmesiskt. Størsti býur er Rangoon. Við eini vídd á 676 578 km2 er Burma 40. størsta landi í heiminum.
Innihaldsyvirlit
Søga[rætta | rætta wikitekst]
Í 16. øld royndu tveir sterkir valdsharrar at byggja eitt stórt ríki í Burma. Fyrst í 16. øld var Burma í nógvum smáríkjum. Í 1531 gjørdist Tabinshwehti (1512 - 1550) kongur í einum ríki, nevnt Toungoo, sunnarlaga í landinum. Frá 1535 tók hann valdið yvir fólkinum, sum helt til á Irrawaddy-oyrunum, og hann tók eisini Pegu, høvuðsstaðin í kongsríkinum Mon fyri sunnan og gjørdi hann til høvuðsstað í ríkinum. Stutt eftir tók hann kongsríkið Pagan fyri norðan, men kom ikki so langt, at hann fekk lopið á Teiland, tí hann doyði í bardaga við monfólkið, sum hevði gjørt uppreistur. Í 1551 bardi svágur hansara Bayinnaung uppreisturin niður og arvaði trúnuna. Hann var mætastur av øllum burmesiskum hertakarum og tók Teiland; men meðan hann var á herferð, gjørdu fólk í høvuðsstaðnum Pegu uppreistur og løgdu stórar partar av býnum í oyði. Heimafturkomin knústi hann uppreisturin og endurreisti býin í miklari dýrd.
Tá ið landið fekk sjálvræði frá Stóra Bretland í 1948, løgdu myndugleikarnir seg eftir at føra ein politiskan og búskaparligan avbyrgingarpolitikk, sum hevur gjørt Burma, ið áður var so ríkt, til eitt av fátækastu londum í heiminum. Drúgvi uppreistur fjallafólksins og eirindaleyst hernaðarstýri síðan 1962 hava hildið burtur alla útlendska ávirkan. Hernaðarstýrið var frá 1962 til 2011.
Politikkur[rætta | rætta wikitekst]
Than Shwe var oddamaður í hernaðarliga einaræðisvaldinum í Burma. Burma var eins og Norðurkorea eitt serstakliga lukkað land. Tað kom serstakliga til sjóndar í 2008, tá ið ein ódn jarðlegði stórar partar av landinum. 100 000 fólk lótu lív, m.a. tí hernaðarvaldið ikki vildi loyva neyðhjálparfelagsskapum inn í landið. Than Shwe og stýrið hansara forfylgdi fleiri fólkasløgum í Burma. Fólk í vesturheiminum kenna kanska best Aung San Suu Kyi, ið vann friðarheiðursløn Nobels í 1991 fyri stríð sítt fyri frælsi í Burma. Sjálvt um flokkurin hjá Aung San Suu Kyi NLD vann valið í 1990, gjørdist hon ongantíð forseti í landinum. Tað forðaði herurin fyri. Herurin tók valdið í landinum, broytti navnið frá Burma til Myanmar og flutti høvuðsstaðin frá Yangon til Naypyidaw. Í 2011 var hernaðarstýrið koyrt frá, eftir at val hevði verið í 2010. Enn hevur herurin grundlógartryggjaðan rætt til sína umboðan í tjóðartinginum, og Aung San Suu Kyi er enn ikki sannførd um, at fólkaræði enn er á veg í landi hennara.
Fólkið[rætta | rætta wikitekst]
Í hálendinum fyri norðan, vestan og eystan búgva mong fólkasløg, til dømis shan-, akha-, karen- og kachinfólkið. Hesi fólk eru meiri enn fjórðingurin av fólkinum í Burma. Flestu teirra búgva í smáum bygdum og liva av sviðjubúnaði. Tey vilja ikki vita av, at fremmand leggja seg uppí, hvussu tey liva. Tað hevur havt við sær, at yvir 200 000 fólk (karenar og onnur fólkasløg) á hesum leiðum hava latið lív í frælsisbardaganum ímóti burmesiska stjórnarherinum.
Miðallívsævin í landinum er 65,28 ár. 10,1 % av fólkinum eru ikki lesifør.
Búskapur[rætta | rætta wikitekst]
Nógv náttúrutilfeingi er í Burma; har er ríkiligt av vatni, tí stóra áin Irrawaddi rennur suður ígjøgnum næstan alt landið, og lendið fram við henni er óføra fruktagott. Landaøkið á markinum ímillum Burma, Teiland og Laos verður nevnt Gylti Trýkanturin. Har dyrka fólk dreymsólju, sum er ein av fáu inntøkum teirra. Úr dreymsóljuni verður gjørt opium, sum er virðismikið evni, ið linnar pínu; men tað verður eisini nýtt til at gera harðvunnin drøgg. Tveir triðingar av øllum heroini í heiminum kemur úr Gylta Trýkanti. Dreymsóljan hevur hvítar, ljósareyðar ella purpurlittar blómur og kann gerast einar 120 cm høg. Opium verður gjørt úr plantusevjuni, ið rennur úr fræhylkinum, tá ein flika verður skorin í tað.
Rubinar og safirar eru ímillum mongu aðalsteinarnar, sum verða vunnir út í Norðurburma. Mong halda burmesisku rubinarnar vera teir fagrastu í heiminum, tí at teir hava ein so vakran djúpreyðan lit. Krystallrubinar eru ofta í kálkspatti. Í Burma er eisini nógv silvur, kopar, játa, blýggj, sink og tin, og har er nógv olja og gass.
Tekk er harður viður, men góður at arbeiða og tí nógv eftirspurdur og væl egnaður til dømis til hurðar og vindeygu, húsbúnað og gólv. Í tekktrænum er olja, ið stendur ímóti vatni og verjir væl fyri rusti. Um 70 % av øllum tekkskógi í heiminum veksur í hálendinum í Burma; men so nógv trø verða feld, at verður ikki farið at gróðurseta av nýggjum, er tekkskógurin næstan týndur um 2010.
Handil[rætta | rætta wikitekst]
Inn- og útflutningurin av vørum skift á ávikavist upprunaland og nýtsluland fyri 2006, sær soleiðis út sambært CIA Factbook:


text:
Sverri Egholm
10.10.2014 - 04:19
Ítróttur > Ítróttur > Fótbóltur
Føroyar og Norðurírland bresta saman leygardagin á Windsor Park í Belfast. Føroyska landsliðið kom til Belfast týsdagin og fyrsta venjingin var mikudagin. FSF fekk eitt prát við landsliðsmálverjan Gunnar Nielsen.
- Vit hava góðar vónir, tí norðurírar hava mangan havt tað torført ímóti minnu londunum. Men vit vita eisini, at Norðurírland hevur eitt gott lið og teir skulu helst hava seks stig ímóti Føroyum, fyri at sleppa víðari úr bólkinum, sigur Gunnar.
- Her hevur regnað illa, men veðurforsøgnirnar fyri restina av vikuni eru góðar, og vit verða uttan iva klárir at geva norðurírum mótstøðu leygardagin. Eg trúgvi veruliga, at vit hava møguleika fyri einum góðum úrsliti í hesum dystinum, sigur Gunnar Nielsen við heimasíðuna hjá FSF.
Les eisini: Hesir vera við móti Norðurírlandi og Ungarn


text:
Rindar tú sum arbeiðsgevari løn til starvsfólk í barsilsfarloyvi, skalt tú søkja um barsilspening fyri hettar tíðarskeiði fyri at fáa lønina endurindaða.
Løn til starvsfólk í barsilsfarloyvi verður rindað sambært lóg og/ella sáttmála ella setanarviðurskiftum millum teg og starvsfólkið.
Rindar tú hinvegin ikki løn til starvsfólk í barsilsfarloyvistíðarskeiðnum, er tað starvsfólkið sjálvt, ið søkir um barsilspening frá Barsilsskipanini. Rindar tú løn ein part av barsilsfarloyvistíðarskeiðinum søkir tú um partin tú rindar løn og starvsfólki søkir fyri partin tit ikki rinda løn.
Sáttmálar og mannagongdir á arbeiðsplássum eru ymisk. Eru ivamál um tú skal rinda løn ella um løntakarin skal søkja um barsilspening í farloyvistíðarskeiðinum, er møguligt at venda tær til viðkomandi fakfelag.
Yvirlit yvir sáttmálar undir Lønardeildini hjá Fíggjarmálaráðnum sæst her >